7,567 pesakit sembuh, kematian pula turun

Sebanyak 7,567 pesakit Covid-19 dilaporkan sembuh dalam tempoh 24 jam sehingga 12 tengah hari tadi menjadikan keseluruhannya 798,955 kes kumulatif atau 85 peratus daripada keseluruhan jumlah jangkitan sebanyak 939,899 kes.

Jumlah kes kematian turun sedikit berbanding 129 yang dilaporkan semalam.

Selangor mencatatkan kematian tertinggi dengan 31 kes, namun dua negeri melaporkan lonjakan kes kematian dengan masing-masing mencatatkan 16 kes di Johor dan lapan kematian di Kedah.

Dalam kenyataannya hari ini, Ketua Pengarah Kesihatan Tan Sri Dr Noor Hisham Abdullah berkata sehingga kini masih terdapat 133,703 kes aktif dengan 924 kes dirawat di unit rawatan rapi di mana 448 kes memerlukan alat bantuan pernafasan.

Beliau berkata dalam tempoh itu juga 93 lagi kematian, termasuk dua membabitkan bukan warganegara, menjadikan keseluruhannya 7,241 kes kumulatif.

“Sebanyak 18 kluster baharu, termasuk 13 daripadanya adalah jangkitan tempat kerja, dikesan menjadikan 920 kluster masih aktif manakala 2,379 kluster sudah ditamatkan,” katanya,

Empat daripada kluster tempat kerja dikesan di Selangor, Johor (tiga), Kuala Lumpur (dua), dan masing-masing satu di Kelantan, Melaka, Negeri Sembilan dan Terengganu.

Satu kluster komuniti turut dikesan di Sabah dan Perak, manakala Johor dan Pahang merekodkan masing-masing satu kluster kumpulan berisiko tinggi.

Perak turut merekodkan satu kluster pusat tahanan membabitkan 48 kes positif.

Dr Noor Hisham juga memberitahu daripada 12,366 kes harian yang dilaporkan hari ini, sebanyak 52 kes atau 0.4 peratus adalah daripada kategori 5 iaitu pada tahap kritikal dan memerlukan bantuan pernafasan, dan 33 kes (0.3 peratus) kategori 4 (radang paru-paru dan memerlukan bantuan oksigen).

Sebanyak 93 kes atau 0.8 peratus pula adalah kategori 3 (radang paru-paru), 4,861 kes (39.2 peratus) kategori 2 (bergejala ringan), dan 7,327 kes (59.3 peratus) kategori 1 (tidak bergejala). Keseluruhannya, hanya 1.5 peratus kes yang dilaporkan hari ini berada pada kategori 3, 4, dan 5.

Mengenai kadar kebolehjangkitan, beliau berkata berdasarkan data terkini pada 19 Julai 2021, nilai RT Malaysia adalah sebanyak 1.14 dengan Terengganu mencatatkan nilai tertinggi iaitu RT 1.30.

Negeri lain yang mencatatkan RT melebihi 1.0 adalah, Kedah (nilai RT 1.24), Sabah (nilai RT 1.23), Wilayah Persekutuan Putrajaya (nilai RT 1.22), Pulau Pinang (nilai RT 1.20), Johor (nilai RT 1.18), Negeri Sembilan (nilai RT 1.17), Pahang (nilai RT 1.16), Selangor (nilai RT 1.15), Melaka (nilai RT 1.14), Wilayah Persekutuan Kuala Lumpur (nilai RT 1.10), Perak (nilai RT 1.10), dan Kelantan (nilai RT 1.09).

Data 20 Julai 2021


Anwar, jangan ingat kamu bersih sangat : Tun Faisal

Bekas Timbalan Ketua UMNO Bahagian Putrajaya, Datuk Tun Faisal Ismail Aziz mengingatkan Perdana Menteri, Datuk Seri Anwar Ibrahim bahawa dirinya juga tidak bersih malah sebahagian kluster mahkamah yang dicanang seluruh negara.

Malah Tun Faisal berkata Pengerusi Pakatan Harapan (PH) itu lupa melihat cermin apabila bercakap soal rasuah dan salah guna kuasa hampir setiap hari.

“Kita nak ingatkan pada Anwar, jangan ingat kamu bersih. Jangan kata orang lain kluster mahkamah…bagi yang muda-muda yang belum tahu apa yang berlaku pada 1999, DSAI telah dihukum oleh mahkamah atas kesalahan salah guna kuasa. Dia ugut saksi dan dipenjarakan masa itu. Dia bersih sangatkah?

“Siapa ingat bekas Penolong Gabenor Bank Negara, Datuk Abdul Murad Khalid, dia menyebut bahawa DSAI ada kawal akaun-akaun berpuluh akaun di luar negara dengan nilai dana sebanyak RM3 bilion. Lokman Adam juga ada beritahu Anwar sakau duit RM3 bilion bawa ke luar negara. Ini duit siapa? Duit rakyat.

“Baru ini Chegubad dedahkan, rumah dia (Anwar) rumah pajak dari taikun Cina. Sedangkan dia dah jual rumahnya di Segambut, duit dah ada belilah kenapa pajak? Cerita dia lain, bila dalam sidang media lain, bila didedahkan Chegubard dia cerita lain pula.

“Kereta jaguar…tuan-tuan, hari ini saya baru tahu untuk basmi kemiskinan luar bandar, yayasan kena pakai kereta jaguar. Takkah pelik? Takkah lebih kurang dengan Yayasan Akalbudi yang Datuk (Seri) Zahid (Hamidi) punya itu? Siapa maintain? Guna duit siapa? Ini persoalan-persoalan yang beritahu kepada kita, Anwar Ibrahim ingat kamu bukan sebersih mana,” katanya.

Beliau berkata demikian ketika menyampaikan ucapan pada program Ceramah Ppakat Pertahan DUN Pulai Chondong.

Menurut Tun Faisal, Anwar seakan lupa beliau masih berdepan satu lagi kes melibatkan gangguan seksual bekas pegawainya, Yusof Rawther.

“Dia juga kluster mahkamah. Dia diampunkan dari kesalahan liwat. Penjara lima tahun. Sebelum itu didakwa atas kesalahan liwat, tak termasuk lagi kes-kes lain.

“Akan datang ada satu kes lagi rupanya, ingatkan dah habis. Tak habis lagi. Kes gangguan seksual bekas pegawainya, Yusof Rawther. Dia pun kluster mahkamah cuma bila dia cerita macam tak cermin diri. Samalah macam Zahid, bila dia cerita…lupa tengok cermin,” katanya.

Dalam ucapan sama, Tun Faisal berkata beliau sejak awal menolak kerjasama dengan Anwar dan parti gabungannya bukan semata-mata kerana perbuatan liwat itu namun katanya masalah ideologi Anwar turut membimbangkannya.

“Tuan-tuan tengok (kes) kalimah Allah rayuannya ditarik balik. Diberi macam-macam alasan tapi saya tak pernah lupa dan tuan-tuan boleh Google, 12 tahun dulu pada 2011. Sewaktu PRN Sarawak, ketika berkempen dia jumpa orang Sarawak dia beritahu dia tak ada masalah membenarkan bukan Islam menggunakan kalimah Allah termasuklah dalam Injil.

“Kalau ingat setahun sebelum itu, kes murtad Lina Joy apabila diinterview wartawan luar negara, dia kata bagi sesiapa nak tukar agama itu hak mereka, agama ini tiada paksaan. Maksudnya dia menyokong agenda ini, menyokong kes murtad. Kita sedar itu.

“Sebab itu apabila saya diminta mengangkat Anwar Ibrahim sebagai PM, saya tidak boleh terima dan saya mufarakah (tinggalkan) saat itu daripada Zahid Hamidi. Tak boleh. Saya dulu dalam ‘circle’ Zahid, saya sokong dia saya kempen untuk dia saya pertahankan dia daripada serangan orang yang tak suka dia tapi tahun 2020 itu had saya.

“Saya tak boleh sokong dia apabila dia nak angkat Anwar jadi PM, nak kerjasama dengan golongan sosialis dan liberalis dalam DAP dan PH. Saya tak boleh terima perbuatan nak menjatuhkan kerajaan pada saat pandemik Covid-19, tanpa fikir masalah kerajaan ketika itu sedang berusaha menyelamatkan nyawa rakyat dan ekonomi negara. Saya cuba pertahankan UMNO, perjuang agar jawatan presiden ditandingi tapi akhirnya saya, KJ dan lain-lain dipecat,” katanya.


Jokowi umum sekatan aktiviti sosial bermula Sabtu

Presiden Indonesia, Joko Widodo hari ini mengumumkan sekatan aktiviti sosial bermula pada Sabtu dan mempersiapkan polis Indonesia untuk mengawal jangkitan Covid-19 yang semakin meningkat di republik itu.

Jokowi menggesa supaya orang ramai supaya berdisiplin dan mematuhi sekatan terbaharu ini bagi mengekang penularan virus membunuh tersebut yang semakin tinggi.

“Saya meminta orang ramai untuk berdisiplin dalam mematuhi sekatan ini untuk keselamatan semua orang,” kata beliau.

Bermula Sabtu ini sehingga 20 julai, sekatan darurat untuk semua pulau utama di Indonesia dan pulau pelancongan di Bali diarahkan ditutup untuk sebarang aktiviti sosial.

Katanya lagi, “Kementerian Kesihatan akan terus meningkatkan kapasiti hospital, tempat pengasingan berpusat serta ubat-ubatan, peralatan perubatan dan tangki oksigen”.

Selain itu, Jokowi juga mengumumkan akan mula menggerakkan penjawat awam, doktor dan pekerja penjagaan kesihatan bagi sama-sama melawan jangkitan ini.

Usaha ini dibuat susulan amaran awal daripada Palang Merah yang memberi peringatan Indonesia akan “berdepan bencana Covid-19” dan persediaan perlu dipertingkatkan dari segi perubatan, ujian calitan dan vaksinasi.


Al-Aqsa satukan rakyat Palestin

Rakyat Palestin kembali ke pekarangan Masjid Al-Aqsa semalam (16 April 2022), setelah pertempuran ganas antara mereka dan tentera rejim Zionis Israel pada Jumaat, tetapi ketegangan dan kebimbangan kekal apabila kumpulan ekstremis Yahudi mengancam untuk menyerbu masjid itu pada Ahad.

Nabil Faydi, seorang penganalisis politik dari Baitulmaqdis Timur, berkata penduduk Baitulmaqdis bimbang perpecahan berlaku di Masjid Al-Aqsa antara umat Islam dan ekstremis Yahudi seperti yang berlaku di Masjid Ibrahimi di Hebron.

Tetapi beliau menambah bahawa adalah mustahil untuk dasar seperti itu berjaya di Al-Aqsa.

“Masjid Al-Aqsa dan Dome of the Rock adalah garis merah bagi rakyat Palestin.

“Israel cuba memisahkan 350,000 rakyat Palestin yang tinggal di Baitulmaqdis Timur daripada rakyat Palestin yang tinggal di Tebing Barat, Semenanjung Gaza, dan di dalam Israel.

“Tetapi peristiwa baru-baru ini telah membuktikan bahawa rakyat Palestin bersatu. Ini adalah berkaitan Masjidil Aqsa,” katanya.

Beliau menyifatkan serangan pada Jumaat lalu sebagai ‘ujian’ oleh rejim Zionis Israel untuk mengukur reaksi Palestin.

“Tetapi apa yang berlaku di Al-Aqsa mengesahkan bahawa rakyat Palestin bersedia untuk mempertahankan masjid itu dengan nyawa mereka. Mereka tidak akan membenarkan amalan ritual Yahudi di dalam tapak ketiga paling suci Islam.”

Pertubuhan Kerjasama Islam (OIC) mengecam pencerobohan Israel ke dalam masjid suci dan serangan mereka terhadap jemaah di dalam Masjid Al-Qibli dan di plaza Al-Aqsa, yang menyebabkan lebih 150 jemaah cedera dan menyaksikan ratusan yang lain ditangkap.

“Ini adalah penghinaan terhadap perasaan seluruh umat Islam dan pelanggaran terang-terangan terhadap resolusi serta keputusan antarabangsa dan ia adalah kejadian yang berbahaya,” kata OIC.

OIC menganggap rejim Zionis Israel bertanggungjawab sepenuhnya atas kejadian jenayah harian terhadap rakyat Palestin, wilayah dan tempat perlindungan mereka, selain menggesa Majlis Keselamatan Pertubuhan Bangsa-Bangsa Bersatu (PBB) untuk bertindak tegas.

Di sebalik perbezaan agenda politik dalam kalangan warga Palestin – sama ada mereka sekular, Islam atau Marxist – yang menyatukan mereka adalah Masjid Al-Aqsa, yang mereka tetapkan sebagai garis merah tidak boleh disentuh.

Ibrahim Al-Anbawi, seorang penduduk Baitulmaqdis Timur, menyifatkan keadaan semakin memburuk dan berkata terdapat kemarahan yang mendalam dalam kalangan penduduk Baitulmaqdis kerana apa yang berlaku pada Jumaat, sangat memalukan Jordan dan Pihak Berkuasa Palestin (PA).

Kedua-duanya dituduh gagal melindungi Tanah Suci Islam, dan mereka digesa untuk mengambil pendirian yang kuat terhadap ancaman Israel.

Sementara itu, pencerobohan besar-besaran akan menandakan ekstremis Yahudi akan bergerak selama seminggu melalui Masjid Al-Aqsa, yang pastinya akan menambahkan lagi kemarahan rakyat Palestin.

Pemimpin Pergerakan Perjuangan Islam Palestin (Hamas) Ismail Haniyeh memberi amaran pertempuran belum berakhir dan penentangan tidak akan berhenti selagi tidak ada perjanjian gencatan senjata dengan penjenayah Israel, dan rejim itu mesti menghentikan pencabulannya.

Sebarang kemerosotan keselamatan di Masjid Al-Aqsa akan segera membayangi keadaan di Tebing Barat dan Semenanjung Gaza.

Mei tahun lalu, Hamas menyasarkan Baitulmaqdis dan Tel Aviv dengan peluru berpandu susulan serangan pihak berkuasa Israel ke atas Masjid Al-Aqsa, mencetuskan Perang 11 hari antara Israel dan Gaza, wilayah yang ditadbir Hamas.

Puluhan pelajar Universiti Al-Quds di Abu Dis, tenggara Baitulmaqdis, terkesan selepas terhidu gas pemedih mata yang ditembak tentera rejim Zionis Israel di dalam dan sekitar kampus mereka pada Sabtu, ketika pelajar berkumpul untuk mengutuk kekejaman Israel di Baitulmaqdis dan Jenin. – Agensi


21 kematian semalam, kes aktif Covid-19 cecah lebih 200,000

Sebanyak 21 lagi kematian akibat komplikasi Covid-19, termasuk sembilan pesakit meninggal dunia sebelum sempat dirawat di hospital atau kes ’brought in death’ (BID), dilaporkan di enam negeri semalam.

Untuk empat hari berturut-turut, Sabah mencatat jumlah kematian harian tertinggi apabila semalam merekodkan sembilan kes, menjadikan keseluruhannya 2,869 kes kematian.

Sejak awal 2020 lalu hingga semalam, Sabah mencatat 287,751 kumulatif positif, dengan 247,808 pesakit telah sembuh, dan 38 kluster serta 37,074 kes masih aktif.

Daripada jumlah kes aktif itu, 34,578 pesakit menjalani kuarantin di rumah; 1,137 ditempatkan di PKRC; 1,318 dimasukkan ke hospital; dan 41 dirawat di unit rawatan rapi dengan 18 daripadanya memerlukan alat bantuan pernafasan.

Sehingga semalam, seramai 2,400,196 atau 62.6 peratus populasi di Sabah telah lengkap divaksinasi, dan 2,472,014 atau 64.5 peratus lagi menerima sekurang-kurangnya satu dos, manakala 578,704 atau 21.3 peratus individu dewasa menerima dos penggalak.

Bagi negeri-negeri lain, Johor dan Perak masing-masing merekodkan empat kematian, diikuti dua di Kedah, dan masing-masing satu di Kelantan serta Negeri Sembilan.

Sejak Covid-19 mula dikesan di Malaysia pada Februari 2020 lalu hingga semalam, lima negeri kekal merekodkan jumlah kumulatif kematian melebihi 2,000 kes, dengan Selangor mencatat 10,078 kes.

Ini diikuti Johor sebanyak 3,955 kes, Sabah (2,869); Kuala Lumpur (2,704); dan Kedah (2,204 kes).

Sementara itu, lima negeri yang mencatat jumlah kes aktif tertinggi ialah Selangor sebanyak 47,043 kes; Sabah (37,074); Johor (26,683); Kedah (18,532); dan Kelantan (12,922 kes).

Sehingga semalam, Malaysia merekodkan 3,111,514 – ketiga tertinggi dalam kalangan negara-negara ASEAN selepas Indonesia dan Filipina – dengan 2,876,450 pesakit telah sembuh, dan 202,884 kes masih aktif, tertinggi sejak pandemik melanda negara.

Daripada jumlah kes aktif itu, 190,268 pesakit menjalani kuarantin di rumah; 5,505 ditempatkan di PKRC; 6,907 dimasukkan ke hospital; dan 204 pesakit dirawat di ICU, dengan 116 daripadanya memerlukan alat bantuan pernafasan.


‘Jangan keliru, kita masih di Fasa Pertama Pelan Pemulihan Negara’

Tiga indikator nilai ambang utama dalam Fasa Pertama Pelan Pemulihan Negara (PPN) belum tercapai, kata Menteri Kanan (Keselamatan), Datuk Seri Ismail Sabri Yaakob.

Sambil mengingatkan orang ramai supaya tidak keliru, beliau berkata peralihan fasa dalam PPN tidak bergantung kepada satu-satu tarikh dan negara sekarang ini masih pada Fasa Pertama PPN.

Tiga indikator adalah keadaan penularan Covid-19 dalam komuniti berdasarkan bilangan kes jangkitan harian, keupayaan sistem kesihatan awam berdasarkan kadar penggunaan katil di wad unit rawatan rapi (ICU) dan tahap populasi yang dilindungi berdasarkan peratusan yang lengkap menerima dua dos suntikan vaksin.

Perdana Menteri, Tan Sri Muhyiddin Yasin sebelum ini memaklumkan peralihan daripada fasa pertama kepada fasa kedua dibuat selepas purata kes harian Covid-19 turun di bawah 4,000 kes, sistem kesihatan awam tidak lagi berada pada peringkat kritikal dan 10 peratus populasi sudah menerima dua dos suntikan vaksin.

“Masih ramai keliru dan menganggap kita telah beralih ke fasa dua. Perlu ditegaskan bahawa kita masih berada dalam fasa satu. Peralihan fasa dalam PPN tidak bergantung kepada satu-satu tarikh. Jika kita sudah mencapai tiga nilai ambang dalam tempoh singkat, maka peralihan fasa seterusnya akan dilaksanakan secepat mungkin.

“Justeru, saya berharap kita bersama-sama mematuhi prosedur operasi standard (SOP) bagi melandaikan lengkuk kes Covid-19, sekali gus membolehkan ketiga-tiga indikator itu dicapai dalam masa terdekat,” kata Ismail Sabri dalam kenyataan hari ini.

Pada masa sama beliau berkata, 600 individu ditahan semalam atas kesalahan ingkar prosedur operasi standard (SOP), dengan 592 individu dikompaun manakala lapan lagi direman.

“Antara kesalahan direkodkan ialah individu gagal merekod butiran diri/daftar masuk premis, sebanyak 136, tiada penjarakan fizikal (125), Rentas negeri/daerah tanpa kebenaran/makan/minum di premis (104), tidak memakai pelitup muka (96), tidak patuh arahan kawalan pergerakan (70), membawa penumpang berlebihan (30), premis gagal patuhi arahan (12) dan lain-lain, 27,” katanya.

Mengenai pemantauan dan penguatkuasaan SOP di sektor perkilangan dan premis perniagaan semalam, beliau berkata hanya satu premis diarahkan tutup kerana didapati melanggar arahan kerajaan dan SOP daripada 1,867 pemeriksaan dijalankan ke atas kilang dan 11,316 premis perniagaan.


Nama negara harum, PM dianugerah Ijazah Kehormat dari Universiti Filipina

Universiti Filipina (UP) menganugerahkan Ijazah Kehormat Doktor Undang-Undang atau honoris causa kepada Perdana Menteri Datuk Seri Anwar Ibrahim.

Penganugerahan itu satu penghormatan kepada Anwar yang dalam lawatan sulungnya ke Filipina dan ia satu perkara yang mengharumkan nama negara di persada dunia.

Majlis penganugerahan itu berlangsung di Dewan Villamor universiti berkenaan hari ini.

Menurut kenyataan universiti itu, Anwar dianugerahkan ijazah kehormat berkenaan kerana menjadi sarjana dan memiliki kepakaran antarabangsa dalam bidang ekonomi, demokrasi, kebebasan, tadbir urus, Islam dan demokrasi serta keperluan akauntabiliti.

Ijazah kehormat berkenaan disampaikan Pengerusi Suruhanjaya Tinggi Pendidikan Filipina, J Prospero E De Vera III serta Presiden dan Pengerusi Bersama Lembaga Regen UP Angelo A Jimenez.

“Perdana Menteri Malaysia menyanjungi kehidupan, karya dan pengajaran Jose Rizal.

“Minat Anwar terhadap Rizaliana semakin mendalam setelah kerap mengunjungi UP semasa muda di bawah bimbingan mendiang Prof Emeritus Sejarah Universiti dan Dekan Kolej Seni dan Sains UP Diliman Cesar Adib Majul,” menurut Naib Canselor Hal Ehwal Awam UP Jose Wendell Capili.

Semakan di laman Times Higher Education mendapati Universiti Filipina itu berada pada kedudukan 139 universiti Asia pada 2022.

Ranking Times Higher Education: https://www.timeshighereducation.com/world-university-rankings/university-philippines


Ribut Tropika Kuat Nesat dijangka sebabkan angin kencang di Laut China Selatan malam ini

Ribut Tropika Kuat Nesat di kedudukan 19.7°Utara 117.2°Timur di barat laut Filipina yang bergerak ke arah barat menuju ke Pulau Hainan, China dijangka meningkat ke tahap taufan, malam ini.

Menteri Alam Sekitar dan Air, Datuk Seri Tuan Ibrahim Tuan Man berkata keadaan itu akan menyebabkan angin kencang di Laut China Selatan.

“Perhatian penting! Kesan Ribut Tropika Kuat Nesat. Ramalan terkini menunjukkan sistem ini dijangka meningkat ke tahap taufan menjelang malam ini,” tulisnya dalam catatan terkini di Facebooknya, hari ini (17 Oktober 2022).

Beliau turut meminta rakyat Malaysia agar berhati-hati.

“METMalaysia (Jabatan Meteorologi Malaysia) telah mengeluarkan amaran hujan berterusan (waspada) untuk Sarawak, Sabah dan Wilayah Persekutuan Labuan sehingga 18 Oktober 2022 (esok).

“Semoga ALLAH SWT melindungi kita daripada bencana buruk. Hati-hati,” tulisnya lagi.

Merujuk kenyataanKetua Pengarah METMalaysia, amaran angin kencang dan laut bergelora kategori pertama juga telah dikeluarkan pada 9.50 malam 15 Oktober lalu dengan kelajuan angin antara 40 hingga 50 km/jam.

“Ketinggian ombak dijangka mencapai 3.5 meter boleh berlaku di Kawasan perairan Laut China Selatan khususnya di perairan Condore, Reef North, Layang-layang, Palawan dan Labuan dalam tempeh 18 Oktober hingga 20 Oktober.

“Orang awam di kawasan terlibat dinasihatkan lebih peka dan bersiap siaga mengadapi sebarang kemungkinan,” kata kenyataan itu.


Pecat Phahrolrazi perkara biasa, kata Mat Sabu selepas didakwa ikut telunjuk DAP

Selepas didakwa mengikut telunjuk DAP, Mohamad Sabu menafikan dakwaan tersebut berhubung pemecatan Pengerusi Amanah Kedah, Datuk Phahrolrazi Mohd Zawawi yang diumumkan semalam.

Phahrolrazi semalam dipecat daripada jawatannya selepas Amanah Kedah enggan tunduk kepada permintaan DAP untuk bertanding di kerusi Parlimen Jerai, bagaimanapun pemimpin pusat terpaksa akur dengan memberi kerusi tersebut kepada DAP.

“Dalam disiplin parti ia perkara biasa… dahulu dalam parti lama PAS Datuk Asri (bekas Yang Dipertua Agung, Datuk Mohd Asri Muda) pun diambil tindakan disiplin,” katanya dipetik laporan BH.

Phahrolrazi yang juga Ahli Dewan Undangan Negeri (ADUN) Alor Mengkudu itu dipecat parti semalam, kononnya atas alasan didapati melanggar perlembagaan parti.

Setiausaha Agung Amanah, Datuk Dr Mohd Hatta Md Ramli dilaporkan berkata, Phahrolrazi mengingkari keputusan dan melakukan perbuatan yang bertentangan dengan kepentingan parti.

Pemecatan dibuat berasaskan peruntukan kuasa di bawah Fasal 6.2(b), Jawatankuasa Pengurusan Nasional Parti Amanah Negara yang bermesyuarat semalam.

Phahrolrazi dalam kenyataan medianya semalam berkata tindakan membantah keputusan meletakkan calon DAP bagi kerusi Parlimen Jerai bermatlamat menjaga kepentingan Pakatan Harapan (PH) dan membolehkan Datuk Seri Anwar Ibrahim menjadi Perdana Menteri Ke-10.

Sementara itu, Mohamad yang juga Ahli Parlimen Kota Raja itu mengesahkan kerusi DUN Jerai dan Changkat Jong diberikan kepada DAP.


Layanan istimewa kepada Najib, Kadir cadang PM tukar slogan ‘Keluarga Merpati’

Perdana Menteri Datuk Seri Ismail Sabri Yaakob dicadang supaya menukar slogan pentadbirannya kepada “Keluarga Merpati”, kata Datuk A Kadir Jasin.

Kadir yang juga bekas Ketua Pengarang Kumpulan The New Straits Times Press (NSTP) itu mengkritik susulan pendedahan Datuk Seri Najib Razak yang bergelar banduan kini menerima layanan istimewa selepas pengesahan beliau ketika ini tidak berada di Penjara Kajang.

“Tetapi kalau Perdana Menteri, Ismail Sabri Yaakob, kerajaan dan Umno berasa terikat untuk memberi layanan istimewa kepada merpati, saya cadangkan tukar slogan Keluarga Malaysia kepada ‘Keluarga Merpati’ dan UMNO kepada ‘United Merpati National Organisation’,” katanya dalam satu kenyataan.

Kritikan Kadir itu hadir selepas pengesahan Jabatan Penjara Malaysia bahawa Najib kini sedang berada di Hospital Rehabilitasi Cheras (HRC).

Kadir juga menggesa kerajaan supaya tidak memberikan layanan istimewa kepada Najib kerana beliau berstatus banduan yang mencuri duit rakyat.

“Banduan, banduanlah tak kira status mereka sebelum jadi banduan. Tapi jenayah seseorang banduan dan kesannya ke atas masyarakat berbeza.

“Misalnya banduan yang bersalah melakukan perbuatan bastialisme dengan kambing, kesannya ke atas masyarakat hampir tidak ada. Tapi seorang perdana menteri yang menyeleweng berpuluh juta ringgit duit tabung pencen kakitangan awam meninggalkan kesan yang sangat buruk.

“Jadi cukuplah kerajaan berlembut dan memberi layanan berbeza kepada merpati. Janganlah jadikan layanan berbeza kepada merpati sebagai duluan (precedent) untuk bakal-bakal jailbird kelas kayangan yang lain. Manalah tahu mereka pun akan mengikuti merpati ke penjara,” katanya lagi.

Selain itu, Kadir juga menyindir gelaran “merpati” tular diberikan kepada Najib yang disifatkannya sudah berak atas kepala rakyat.

“Tapi saya kata, nama kod itu boleh dipertahankan sebab, macam merpati yang suka berak atas kepala manusia, Najib telah berak atas kepala kita, rakyat jelata Malaysia,” katanya lagi.

Semalam, Jabatan Penjara mengesahkan Najib sedang mendapatkan rawatan dan pemantauan lanjutan di HRC.

Jabatan itu memaklumkan pihak Hospital Kuala Lumpur telah merujuk Najib ke HRC pada Isnin lepas.


Kerajaan jamin bina semula dana KWAN

Kerajaan memberi jaminan akan “membina semula” dana Kumpulan Wang Amanah Negara (KWAN) yang telah digunakan untuk rakyat ketika mendepani Covid-19, apabila keadaan ekonomi kembali pulih.

Menteri Kewangan Tengku Zafrul Tengku Abdul Aziz berkata kerajaan menggunakan dana daripada kumpulan itu untuk tujuan yang betul dan telah membentangkan secara telus bahawa penggunaannya adalah untuk pembelian vaksin kepada rakyat.

“KWAN ditubuhkan pada tahun 1988, kira-kira 30 tahun lepas untuk generasi akan datang. Kalau bukan generasi sekarang, jadi generasi mana lagi? Pada masa ditubuhkan, kita berbalah. Menyimpan ini untuk apabila keadaan sukar.

“Saya percaya bahawa pandemik Covid-19 ini salah satu situasi yang amat sukar bagi negara dan global. Yang penting kita gunakannya untuk tujuan yang betul. Apabila ekonomi kembali pulih, kita akan membina semula KWAN yang kita gunakan untuk rakyat,” katanya dalam laporan Bernama.

Tengku Zafrul berkata demikian ketika ditanya mengenai komen sesetengah pihak yang mempersoalkan tindakan kerajaan menggunakan dana KWAN dalam konteks ekonomi.

Pada April lepas, kerajaan mewartakan Ordinan Darurat (Kumpulan Wang Amanah Negara) (Pindaan) 2021 (KWAN) yang membolehkannya menggunakan RM5 bilion daripada sejumlah RM19 bilion dana kumpulan wang itu untuk perolehan vaksin dan perbelanjaan berkaitan program imunisasi kebangsaan.

Mengikut Akta Kumpulan Wang Amanah Negara 1988, dana itu dibayar melalui Kumpulan Wang Disatukan dan Petronas.


KKM tawar pengajian kepakaran kepada 1,347 pegawai tetap, 216 kontrak

Seramai 1,347 pegawai perubatan dan pegawai pergigian lantikan tetap Kementerian Kesihatan (KKM) ditawarkan mengikuti program pengajian kepakaran bagi Sesi Akademik tahun 2022/2023.

Menteri Kesihatan Khairy Jamaluddin berkata ia merangkumi 1,232 pegawai ditawarkan ke Program Pengajian Kepakaran Sarjana Perubatan, 54 pegawai bagi Sarjana Pergigian manakala 61 pegawai lagi ditawarkan ke Program “Parallel Pathway”.

Selain itu, beliau berkata 216 pegawai lantikan kontrak juga telah ditawarkan mengikuti program pengajian kepakaran menerusi Program Latihan Kepakaran (PLK) dengan biasiswa KKM yang ditawarkan buat kali pertama kepada pegawai lantikan kontrak sejak skim lantikan kontrak diwujudkan pada 2016.

“Tawaran program pengajian kepakaran dengan tajaan menerusi PLK ini juga adalah selaras dengan keputusan Jemaah Menteri untuk mewujudkan laluan kerjaya yang setara antara pegawai lantikan tetap dan pegawai lantikan kontrak,” katanya dalam satu kenyataan hari ini.

Khairy berkata pegawai boleh menyemak menerusi laman sesawang sistem eHLP di alamat http://ehlp.moh.gov.my berhubung status permohonan tawaran Cuti Belajar Bergaji Penuh (CBBP) dengan Hadiah Latihan Persekutuan (HLP) dan PLK dengan biasiswa KKM bagi pegawai yang berjaya mengikuti program berkenaan.

Iklan permohonan bagi mengikuti pengajian tersebut dikeluarkan pada 28 Jan lepas dan proses pemilihan calon telah bermula selepas tarikh tutup permohonan pada 10 Mac lepas.

Bagi sesi akademik 2023/2024, permohonan CBBP dengan HLP dan PLK dengan biasiswa KKM untuk mengikuti Program Pengajian Kepakaran Sarjana Perubatan, Sarjana Pergigian dan “Parallel Pathway” akan mula dibuka pada Oktober ini. – Bernama


Kalau dilantik takkan nak tolak, kata Dr Mahathir

Sekiranya dilantik menjadi Perdana Menteri (PM) kali ketiga, Tun Dr Mahathir Mohamad berkata kemungkinan tidak menolak tawaran tersebut.

Pengerusi Penaja Pejuang itu berkata tidak menjadi masalah untuk menjadi PM sekali lagi kerana masih mempunyai kudrat untuk bekerja, malah bakal bertanding pada Pilihan Raya Umum Ke-15 (PRU-15) nanti.

“Saya setakat ini boleh berfungsi lagi. Saya boleh bergerak, saya boleh bercakap. Saya boleh berunding, saya boleh ni semua. Walaupun umur saya lebih tapi saya masih lagi boleh bekerja.

“Kalau nak juga (dilantik sebagai Perdana Menteri) tak akan lah saya nak tolak tapi seboleh-bolehnya taklah (tidak mahu),” katanya dipetik laporan Utusan Malaysia.

Dr Mahathir terdahulu mengadakan perjumpaan dengan pemimpin Pejuang di Langkawi hari ini.

Sementara itu, Dr. Mahathir terbuka apabila terdapat desas-desus mengatakan kerusi Langkawi akan ditandingi ramai calon termasuk bekas Setiausaha Politik Presiden PKR, Datuk Seri Anwar Ibrahim iaitu Datuk Ezam Mohd. Nor.

“Kalau dia nak bertanding ok sahaja, ini (negara) demokrasi membenarkan siapa sahaja bertanding, kalau sampai 100 orang bertanding di Langkawi pun ok,” katanya.

Dr Mahathir selepas PRU-14 berjaya dilantik menjadi PM buat kali kedua, bagaimanapun meletak jawatan kemudiaannya dan tidak menunaikan janjinya untuk menyerah jawatan kepada Presiden PKR, Datuk Seri Anwar Ibrahim.

Semasa pemilihan pengganti, Presiden Bersatu, Tan Sri Muhyiddin Yassin berjaya mendapatkan majoriti dikalangan Ahli Parlimen untuk menjadikannya dilantik sebagai PM Kelapan pada 2020 lalu.


Lelaki pukul isteri diburu

Polis memburu seorang lelaki yang mempunyai rekod jenayah lampau kerana disyaki terbabit memukul isterinya dalam satu kejadian yang tular di media sosial, sejak semalam.

Ketua Polis Daerah Kubang Pasu Superintendan Rodzi Abu Hassan berkata kejadian berlaku kira-kira jam 7.30 petang 29 Januari lalu di kawasan Tasik Bandar Darulaman, Jitra.

“Pada 29 Januari lalu kira-kira jam 7.30 petang seorang wanita telah ditumbuk di bahagian belakang dan ditarik rambut dengan kuat oleh suaminya yang berusia 33 tahun kerana pengadu tidak mahu kembali dengan suspek.

“Pengadu dan suspek dalam proses bercerai dan tinggal berasingan sejak 8 November 2021 hingga kini. Ketika kejadian pengadu pergi ke kawasan Tasik Bandar Darulaman, Jitra, untuk mengambil anak perempuan berusia 6 tahun yang dijaga sementara oleh suspek,” katanya dalam kenyataan semalam.

Menurutnya wanita itu menjerit meminta tolong menyebabkan orang awam datang membantu dan menghalang suspek daripada memukul pengadu.

Rodzi berkata suspek berhenti bertindak demikian dan melarikan diri apabila orang awam mengertak akan membuat laporan polis.

“Pada 30 Januari, kira-kira jam 1 pagi, sepasukan polis dari Bahagian Siasatan Jenayah telah pergi ke sebuah rumah di belakang pasar Changlun dan mendapati tiada penghuni.

“Tindakan mengesan suspek masih giat dijalankan dan semakan rekod mendapati suspek mempunyai rekod jenayah lampau melibatkan kes pukul iaitu mendatangkan kecederaan,” katanya.

Beliau berkata kertas siasatan dibuka dan kes disiasat mengikut Seksyen 323/18A Akta Keganasan Rumah Tangga 1994.


Belanda gantung sementara vaksin AstraZeneca

Kerajaan Belanda hari ini menggantung sementara penggunaan vaksin Covid-19, AstraZeneca, sebagai langkah berjaga-jaga selepas menerima lima laporan penerimanya mengalami darah beku dengan palet darah yang rendah.

Kementerian Kesihatan negara itu berkata, program suntikan vaksin AstraZeneca kepada orang ramai berumur di bawah 60 tahun dihentikan sehingga 7 April ini.

Kira-kira 700 individu melebihi umur 60 tahun dijangka menerima vaksin AstraZeneca beberapa hari lagi, tetapi temu janji mereka juga sudah dibatalkan untuk sementara waktu.

Keputusan itu dibuat beberapa hari selepas pihak berkuasa Jerman menghentikan penggunaan vaksin AstraZeneca bagi penerima berumur di bawah 60 tahun, dengan alasan berlaku pembekuan darah luar biasa ke atas penerimanya.

Awal hari ini, sebuah pertubuhan di Belanda yang mengawasi kesan vaksin Covid-19 ke atas penerimanya, melaporkan lima individu mengalami pembekuan darah dengan palet darah yang rendah selepas disuntik.

Menurut mereka, semua kes itu berlaku selepas 10 hari penerima mendapat suntikan AstraZeneca, dan semua mangsa adalah wanita berusia antara 25 hingga 65 tahun. – Agensi


Rais syor gantung keahlian MP ada kes mahkamah, tak boleh pegang jawatan

Yang Dipertua Dewan Negara Tan Sri Dr Rais Yatim mencadangkan keahlian Ahli Parlimen (MP) yang berdepan pendakwaan di mahkamah digantung sementara menunggu kes mereka selesai – suatu langkah ke arah melaksanakan transformasi Parlimen yang sudah berusia 62 tahun sebagaimana yang dikehendaki kerajaan sekarang.

Pada masa sama, beliau juga berkata individu yang mempunyai kes mahkamah juga jika dicalonkan memegang sesuatu jawatan di Parlimen sepatutnya tidak menerima tawaran itu kerana mereka tertakluk kepada ruang lingkup kehakiman.

Veteran politik itu membuat cadangan demikian ketika menjadi tetamu Ruang Bicara Bernama TV bertajuk Transformasi Parlimen 62 Tahun: Antara Kenal Huruf atau Celik Politik? malam tadi yang dihoskan Serkawi Jirim. Turut menjadi tetamu perbincangan adalah Pengerusi Majlis Profesor Negara, Prof Ulung Datuk Dr Shamsul Amri Baharuddin.

Menjawab soalan apa perbezaan antara kod etika bagi anggota pentadbiran dan MP sedia ada dengan kod etika yang bakal dicadangkan, Rais berkata:

“Ia sangat berkaitan dengan transformasi yang disebutkan… apabila seseorang itu misalnya… kata lah dihadapkan di mahkamah … beliau sudah didakwa tapi belum berbicara lagi.

“Sementara itu beliau dicalonkan memegang sesuatu jawatan kata lah di Parlimen.. kalau mengikut norma, amalan yang ada pada perkhidmatan awam, beliau tidak seharusnya menerima tawaran itu… sebab beliau tertakluk kepada bidang cakup kehakiman.. yang mana mungkin didapati bersalah kemudian atau pun sebaliknya.

“Kalau seseorang perkhidmat awam… beliau digantung dulu jawatannya di bawah peraturan am.. malangnya di bawah Parlimen tidak ada.. dan mereka selalu berkata di bawah Perkara 48 ceraian 1 (e) mereka bebas untuk berkhidmat kecuali didapati bersalah di mahkamah dengan denda tidak kurang dari RM2,000 dan penjara setahun,” katanya.

Untuk rekod isu panas yang diperkatakan sekarang ialah pencalonan Setiausaha Agung UMNO, Datuk Seri Ahmad Maslan sebagai Timbalan Speaker Parlimen pada sidang yang akan bermula Isnin ini.

Ahmad yang digolongkan dalam ‘Kluster Mahkamah’ kini sedang berdepan pendakwaan di Mahkamah Tinggi Kuala Lumpur membabitkan dua pertuduhan gagal mengisytiharkan RM2 juta yang diterima daripada Najib kepada LHDN dan memberi penyataan palsu kepada Suruhanjaya Pencegahan Rasuah Malaysia (SPRM).

Selain itu beberapa MP termasuk Presiden UMNO, Datuk Seri Ahmad Zahid Hamidi dan bekas Perdana Menteri Datuk Seri Najib Razak turut berdepan pertuduhan jenayah di mahkamah. Malah Najib sendiri telah didapati bersalah dan dijatuhi hukuman 12 tahun penjara serta denda.

Mengulas lebih lanjut, Rais berkata berbeza dengan penjawat awam dari Ketua Setiausaha Negara hingga ke peringkat pegawai bawahan jika dihadapkan ke mahkamah maka jawatan dan tugas mereka terhenti sementara.

Katanya dari segi undang-undang ianya sangat mengejutkan kerana Perkara 8 Perlembagaan Malaysia menyatakan semua rakyat adalah sama taraf.

“Jadi akan menarik sekali kalau kes ini dibawa ke mahkamah untuk dijadikan adjudication kepada penghakiman.

“Sabit dengan itu jugalah maka kita berasa sampai lah masanya bagi Parlimen untuk menentukan sesiapa yang telah didakwa di mahkamah apatah lagi telah didapati bersalah maka ahlinya di Parlimen harus digantung.

“Sekarang tidak ada (peraturan sedemikian). Inilah sebesar-besar saya fikir pandangan yang harus dikemukakan supaya betul-betul negara kita tahu apabila menyebut rule of law … orang sebut kita pun sebut tapi tidak mengamalkannya …. keunggulan undang-undang ini dalam Rukun Negara pun ada… tapi bak kata orang terlajak pergi terlanda pulang tidak ada pihak yang menentukannya.

“Kami di Parlimen terasa… tertakluk kepada Perdana Menteri supaya hal ini kita letakkan sebagai etika tetap dalam Parlimen … apabila kena hukuman seseorang… waima rayuan sedang dijalan maka terhentilah dahulu keahliannya di dalam Dewan Rakyat atau di Dewan Negara sehingga diputus kesnya.

“Tapi ada pula sikit lagi… kalau rayuannya makan masa setahun lebih, pilihan raya juga mungkin berlaku … ini barang kali Perdana Menteri pun berfikir juga lah untuk masa depan negara kita,” katanya.

Selain itu, Rais berkata sudah tiba masanya MP, Senator dan Ahli Dewan Undangan Negeri (ADUN) dikenakan kod etika yang dikanunkan bagi menjaga tingkah laku dan adab mereka ketika bersidang.

“Kod etika amat perlu dikenakan terhadap Ahli Parlimen atau Ahli Dewan Undangan Negeri dan ia harus mempunyai kekuatan perundangan… sekarang kita tidak ada.. yang ada ialah kod etika anggota pentadbiran iaitu bagi Kabinet.. itu pun tak diikut sangat sebab tidak dikanunkan di bawah peruntukan rang undang-undang atau pun di bawah skop Parlimen yang diwajibkan.

“Jadi sangat menarik dan sangat penting saya rasa kanun ini dijadikan satu instrumen khas bagi dikenakan kepada setiap yang menjadi ahli yang berhormat… hari pertama dia melangkah ke Parlimen ke DUN… dikenakan syarat ini.

“Dan ini kita perlu melihat kembali senarainya… bercakap bohong di Parlimen misalnya, menggunakan bahasa kasar atau pun mencarut atau mengenakan sesuatu imbasan bahasa yang boleh mengaibkan kehakiman, Yang di-Pertuan Agong dan sebagainya,” katanya.

Rais berkata penggubalan Kod Etika itu berupaya untuk membentuk persepsi positif masyarakat terhadap semua MP seterusnya mengembalikan kewibawaan Parlimen sebagai institusi perundangan utama.

“Kita melihat kelakuan mereka beberapa bulan lepas menunjukkan mereka sudah lupa cara bertutur, menyampaikan idea dan cara untuk menegaskan sesuatu secara baik. Kita tak perlu mencarut, menggunakan bahasa kasar atau merendahkan status kita sebagai Ahli Parlimen.

“Kami di Parlimen, iaitu saya dan Speaker Dewan Rakyat Datuk Azhar Azizan Harun akan cuba menguatkuasakan beberapa peruntukan Peraturan Mesyuarat secara tegas,” katanya.


Belum tahu Warisan diberi jawatan, tapi Shafie jumpa Anwar minggu depan bincang

Setakat ini Parti Warisan belum menerima sebarang maklumat sama ada bakal ada menteri Kabinet akan dilantik dikalangan pemimpinnya dalam kerajaan baharu Datuk Seri Anwar Ibrahim.

Presidennya, Datuk Seri Mohd Shafie Apdal berkata setakat ini tidak dimaklumkan sebarang isu berhubung lantikan Kabinet tetapi bakal berjumpa dengan Perdana Menteri ke-10 tersebut pada minggu depan untuk berbincang berhubung isu tersebut.

“Saya tidak dengar apa-apa. Saya masih belum bertemu dengan Datuk Seri Anwar. Tapi, saya akan berjumpa dengan beliau pada minggu hadapan,” katanya dipetik laporan Utusan Malaysia.

Sementara itu, Shafie juga menyatakan sokongannya kepada Anwar dan meminta semua pihak agar memberi ruang kepada kerajaan baharu bagi tempoh lima tahun ini.

Beliau berkata, Anwar seorang yang mempunyai pengalaman dalam pentadbiran negara jadi, ruang harus diberikan kepadanya untuk mengetuai kerajaan perpaduan.

“Beliau (Anwar) seorang yang mempunyai pengalaman, bukan tidak ada pengalaman jadi, kita harus berikan ruang kepadanya.

“Ia selaras dengan nasihat Yang di-Pertuan Agong agar kita wujudkan satu penyatuan yang menjadi tonggak penting kepada negara.

“Kerajaan perpaduan ini sangat penting bagi membolehkan negara bergerak maju ke hadapan,” katanya lagi.

Shafie terdahulu menghadiri pembentangan Bajet Negeri Sabah 2023 di Dewan Undangan Negeri (DUN) semalam.

Ketika ini, parti Warisan antara parti yang menyatakan sokongan terhadap Pakatan Harapan (PH) yang mengetuai kerajaan perpaduan selepas Pilihan Raya Umum Ke-15 (PRU-15).


Hakim, isteri, 2 anak mati dibunuh

Seorang hakim mahkamah antikeganasan dan tiga ahli keluarganya ditembak mati kumpulan bersenjata di barat laut Pakistan pada Ahad malam, kata polis.

Hakim Aftab Afridi, isteri, anak lelaki dan perempuannya dibunuh ketika dalam perjalanan ke ibu kota Islamabad. Kenderaan mereka diserang berhampiran daerah Swabi, 51 kilometer dari Peshawar, ibu kota wilayah Khyber Provincun, dekat sempadan Afghanistan.

Ketua polis daerah Muhammad Shoaib, berkata hakim Aftab dan keluarganya terbunuh ditempat kejadian.

Dua pegawal hakim itu turut cedera, sementara penyerang berjaya melarikan diri.

Hakim itu dilaporkan sedang mendengar beberapa kes berkaitan keganasan di sebuah mahkamah di Lembah Swat, yang pernah menjadi pusat militan.

Polis sedang menyiasat kemungkinan motif di sebalik serangan itu, kata Shoaib kepada wartawan, sambil menambah bahawa kejadian itu mungkin membabitkan ‘permusuhan lama’.

Sementara itu, Perdana Menteri Imran Khan menerusi akaun Twitternya mengecam kejadian itu dan memberi jaminan kepada keluarga mangsa pelaku pembunuhan “kejam” itu akan ditahan dan dihadapkan ke muka pengadilan. – Agensi


Tiada Ahli Parlimen UMNO tarik sokongan kerana Zahid sudah jadi TPM

Semalam, Datuk Seri Ahmad Zahid Hamidi menafikan spekulasi berhubung terdapat tujuh Ahli Parlimen (MP) UMNO-Barisan Nasional (BN) yang akan menarik sokongan terhadap kerajaan campuran.

Penjelasan Presiden UMNO berhubung khabar angin terdapat MP UMNO itu mungkin ada kebenarannya kerana beliau sudah menjadi Timbalan Perdana Menteri, ia berbeza dengan senario sebelum ini yang menyaksikan episod menarik sokongan yang diketuai dirinya sendiri.

Berbeza dengan keadaa sebelum ini semasa era kerajaa Perikatan Nasional (PN), beberapa MP UMNO-BN menarik sokongan terhadap kerajaan ketika itu yang dipimpin Tan Sri Muhyiddin Yassin dan ketua kumpulan dalang tersebut adalah Zahid sendiri.

Semasa menafikan perkara tersebut, Zahid adalah khabar angin kerana MP UMNO-BN terikat dengan aku janji yang telah ditandatangani sebelum ini.

“Apa yang paling penting, kita tunggu sampai akhir penggal dan jika mahu lakukan tindakan politik yang sebaliknya, kita harus melihat mandat. Selain itu, watikah sudah diberikan kepada mereka bagi mewakili parti dan bukan diri sendiri.

“Ini dah ditandatangani oleh mereka dalam aku janji dan dalam dokumen yang diikrarkan di hadapan saya,” katanya dipetik laporan Bernama.

Terdahulu, Ahli Majlis Tertinggi UMNO Datuk Lokman Noor Adam yang mendakwa tujuh Ahli Parlimen dari Johor, Pahang, Sabah dan utara Semenanjung akan meletak jawatan.

Mengulas kekosongan kerusi Dewan Undangan Negeri (DUN) Pelangai di Pahang, Ahmad Zahid berkata perkara itu telah dibincang bersama Menteri Besar (MB) Pahang Datuk Seri Wan Rosdy Wan Ismail.

Presiden UMNO itu berkata calon yang akan mewakili BN bagi DUN berkenaan akan diperinci selepas senarai nama diperoleh.

“Saya telah adakan perbincangan dengan MB Pahang dan kita telah meneliti bukan hanya keputusan dalam PRU (pilihan raya umum) lalu tetapi kita merasakan bahawa pembangunan DUN Pelangai harus diberi kesinambungan dan diteruskan,” katanya.

Kerusi DUN Pelangai diisytihar kosong selepas penyandangnya, Datuk Seri Johari Harun maut dalam nahas pesawat terhempas di Lebuhraya Guthrie di Bandar Elmina, Shah Alam pada 17 Ogos lepas.

Kenyataan Suruhanjaya Pilihan Raya hari ini memaklumkan Mesyuarat Khas berkaitan Pilihan Raya Kecil DUN N36 Pelangai akan diadakan Khamis ini.


Anwar kata tak peduli jika tindakan dianggap bermotif politik: Laporan

“Saya tak peduli apa yang disebut dan ditohmahkan di luar ataupun dianggap ini (sebagai) satu tindakan politik,” kata Perdana Menteri kerajaan Pakatan Harapan-Barisan Nasional (PH-BN), Datuk Seri Anwar Ibrahim.

Memetik BH, beliau berkata demikian ketika berucap merasmikan Hari Landskap Negara 2023 di Laman Sejahtera Taman D R Seenivasagam, Ipoh, hari ini (11 Mac 2023).

Kenyataan beliau itu dipercayai dikaitkan dengan pendakwaan terpilih bermotifkan politik terhadap beberapa pemimpin pembangkang, termasuk Pengerusi Perikatan Nasional (PN) yang juga bekas Perdana Menteri, Tan Sri Muhyiddin Yassin.

Semalam, Muhyiddin yang juga Presiden Bersatu didakwa di mahkamah atas beberapa tuduhan yang dikaitkan dengan projek Jana Wibawa dan penerimaan dana politik daripada Yayasan Albukhari yang dimasukkan ke dalam akaun Bersatu, bukan poket beliau sendiri.

Bekas Menteri Dalam Negeri yang juga Setiausaha Agung PN, Datuk Seri Hamzah Zainudin berpendapat penahanan Muhyiddin oleh Suruhanjaya Pencegahan Rasuah Malaysia (SPRM), telah dirancang lebih awal.

Kata Hamzah ini kerana kebanyakannya adalah pertuduhan yang masih baharu.

“Saya rasa penahanannya telah dirancang kerana kebanyakan pertuduhannya adalah tuduhan baru. Tiba-tiba, dia didakwa serta-merta.

“Mereka (SPRM) sepatutnya melakukan siasatan terhadap dakwaan baru itu lebih awal lagi,” kata Hamzah.

Sementara itu, Anwar juga dipetik sebagai berkata beliau tidak terganggu dengan pelbagai tohmahan dan tuduhan kononnya tindakan membasmi ketirisan yang kini dilaksanakan kerajaan PH-BN, bermotifkan politik.

Tanpa merujuk mana-mana pihak secara terperinci, Anwar berkata dana negara, negeri, serta bandar raya tidak boleh diizinkan untuk diambil secara haram bagi memperkayakan segelintir pihak.

Begitu juga, katanya tidak mungkin diizinkan tanpa kecuali bagi sesiapa untuk merasa bebas ‘menggondol’ hak dan dana rakyat serta merasakan diri mereka boleh terlepas.

“Saya tak peduli apa yang disebut dan ditohmahkan di luar ataupun dianggap ini (sebagai) satu tindakan politik,” katanya sambil meminta rakyat percaya bahawa kerajaan PH-BN serius untuk bangkit dan memastikan perubahan.


Bajet 2023: Kerajaan dicadang kembangkan model ekonomi GIG

Kerajaan diminta memberi fokus kepada pengembangan model ekonomi GIG atau perkongsian yang bernilai tinggi bagi membolehkan pekerja GIG mendapat bimbingan sewajarnya, menurut Perbadanan Ekonomi Digital Malaysia (MDEC).

Pengarah Jabatan Penerimagunaan Digital MDEC, Mohd Redzuan Affandi Abdul Rahim berkata ia bertujuan untuk membolehkan pekerja GIG yang berpengalaman mahupun graduan baharu yang menceburi bidang itu lebih memahami cara bekerja secara dalam talian.

“MDEC juga berharap kerajaan dapat menyediakan insentif percukaian bagi menggalakkan perniagaan tempatan mengguna pakai tenaga ‘digital freelancer’ dari dalam negara dan bukannya dari luar negara,” katanya menurut Bernama.

Beliau berkata demikian mengulas mengenai harapan MDEC untuk Bajet 2023 yang akan dibentangkan pada 7 Oktober depan.

Katanya insentif kepada pengguna juga perlu diwujudkan bagi menggalakkan penggunaan platform tempatan seperti BungkusIt, MatDespatch, PantangPlus, MrWireman, GoCoach dan pelbagai platform lain.

Katanya MDEC melihat model ekonomi GIG sebagai satu bentuk model yang membolehkan penyertaan rakyat secara inklusif dalam Ekonomi Digital selain menjadi penyumbang dan enjin baharu penjanaan ekonomi sekiranya dapat dilaksanakan dengan sempurna.

“MDEC juga ingin kerajaan menggiatkan lagi usaha yang kini dilaksanakan oleh pihak kami terutamanya dari segi piawaian dan menentusahkan platform GIG bagi memastikan individu yang ingin mengambil bahagian dalam model ekonomi ini terpelihara daripada penipuan pekerjaan.

“Ini termasuk memastikan semua platform yang ingin menawarkan perkhidmatan atau beroperasi di Malaysia perlu berdaftar dengan pihak kerajaan menerusi MDEC untuk ditentusahkan terutamanya dari aspek pengurusan data peribadi,” katanya.

Beliau berkata kerajaan menerusi institusi kewangan juga boleh membantu perkembangan pekerja GIG menerusi kaedah baharu untuk mengenal pasti skor kredit bagi membolehkan mereka mendapat pembiayaan mikro kredit untuk mengembangkan perniagaan.

MDEC merupakan agensi yang bertanggungjawab melaksanakan beberapa program yang mempromosi dan menggalakkan penggunaan model Ekonomi GIG atau Ekonomi Perkongsian sejak 2015 seperti program eRezeki dan Global Online Workforce (GLOW).

Berdasarkan data pelaksanaan program, dianggarkan terdapat seramai 1.12 juta individu yang terlibat dalam model Ekonomi GIG, mengambil peluang menjana pendapatan, sama ada sebagai pendapatan tambahan atau pendapatan utama.

Mohd Redzuan berkata berdasarkan data program MDEC sejak 2016 hingga Jun 2020, pendapatan sejumlah RM2.86 bilion telah diraih oleh pekerja GIG yang terlibat dalam sektor ini.

Sehingga 2021, sebanyak 137 platform telah ditentusahkan dan menjadi rakan strategik program di bawah MDEC dengan saiz pasaran keseluruhan bagi industri ini di Malaysia dianggarkan bernilai sekurang-kurangnya RM1.61 bilion.

“MDEC menganggarkan pertumbuhan Ekonomi Gig terutamanya dari aspek pertumbuhan platform tempatan akan terus berkembang daripada kira-kira RM371.4 juta pada 2021 kepada sekurang-kurangnya RM650 juta pada 2025,” kata Mohd Redzuan.

Sementara itu, Pengurus Negara Pickupp Navin Kandapper berkata memandangkan ekonomi GIG membolehkan orang ramai mempunyai peluang pendapatan berdasarkan ketersediaan dan pilihan peribadi mereka, ia berharap Bajet 2023 akan mewujudkan kesedaran mengenai ekonomi GIG sebagai peluang fleksibel yang membawa nilai kepada ekonomi secara keseluruhannya.

“Kami turut berharap kerajaan memberi lebih banyak sokongan dalam bentuk inisiatif seperti bengkel untuk pembangunan kemahiran yang berterusan bagi mewujudkan kesedaran mengenai peluang pendapatan atau pendapatan tambahan berdasarkan ketersediaannya,” katanya.

Menurut syarikat permulaan logistik teknologi itu, teknologi membantu menyediakan platform untuk mengurus dan menyokong ejen bebas dengan memberikan kesedaran pendapatan yang jelas, penjejakan produktiviti serta mengautomasikan pembayaran dan maklum balas.

“Sebagai sebuah masyarakat, kami menyedari bahawa peserta ekonomi GIG memenuhi peranan penting dalam masyarakat yang berubah dengan cepat yang telah mengguna pakai penyelesaian e-dagang, penghantaran makanan dan pengangkutan ad-hoc,” katanya.

Ketua Pegawai Eksekutif Airasia Super App Amanda Woo berkata berdasarkan ekonomi GIG semakin menarik, kebajikan pekerja GIG seperti Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO) menjadi semakin penting dan perlu diketengahkan dalam Bajet 2023.

Beliau berkata itulah sebabnya airasia baru-baru ini mengumumkan pekerjaan sepenuh masa kepada semua pekerja GIG, termasuk pemandu e-hailing dan penunggang penghantaran.

Pekerja GIG sepenuh masa Allstar akan menerima pendapatan asas (RM2,500), faedah petrol (RM1,000), kadar diskaun yang tinggi untuk penerbangan airasia (diri+keluarga), perlindungan perubatan (diri+keluarga), caruman KWSP oleh AirAsia dan perlindungan PERKESO.

“Terdapat 53,000 pemandu berdaftar AirAsia di Malaysia. Dengan pengumuman pekerjaan sepenuh masa baru-baru ini, kami menyasarkan untuk mempunyai lebih ramai pemandu Allstar sepenuh masa pada akhir tahun kewangan untuk memenuhi permintaan yang meningkat berikutan semua sektor ekonomi telah dibuka semula,” katanya.


MB, EXCO Terengganu potong gaji sebulan bantu Palestin

Menteri Besar Terengganu, Datuk Seri Dr Ahmad Samsuri Mokhtar dan semua Ahli EXCO negeri bersetuju menyalurkan gaji sebulan untuk tabung #Aid4Palestine, bagi membantu rakyat Palestin yang ditindas rejim Israel sekarang.

Pengerusi Jawatankuasa Pembangunan Insan, Dakwah dan Penerangan negeri, Mohd Nor Hamzah berkata wakil rakyat penyokong kerajaan juga bersetuju menyumbang sebanyak RM3,000 seorang.

Katanya, syarikat berkaitan kerajaan (GLC) turut memberi dana, dengan bantuan terkumpul setakat ini mencecah RM100,000.

“Ini komitmen serta solidariti kerajaan negeri dalam membantu saudara kita di bumi Palestin yang sememangnya terkesan dengan kekejaman zionis Israel,” katanya hari ini.

Katanya, gerakan kempen kutipan dana Palestin itu kini giat dijalankan dengan kerjasama pertubuhan bukan kerajaan (NGO) bagi memudahkan rakyat sama-sama menyumbang.

“Pada kesempatan ini juga saya menyeru kepada pihak-pihak seperti syarikat swasta, NGO dan rakyat untuk menyumbang demi kebaikan penduduk Palestin,” katanya.

Pada 12 Mei lalu, Kerajaan Malaysia menubuhkan Sekretariat #Aid4Palestine bagi menyelaras bantuan kewangan untuk Palestin dan menyasarkan kutipan sebanyak RM1 juta.

Duta Khas Perdana Menteri ke Timur Tengah, Datuk Seri Abdul Hadi Awang berkata perkembangan terkini yang berlaku di Palestin dengan serangan berterusan oleh rejim Zionis Israel terhadap rakyat Palestin adalah suatu tindakan zalim dan wajib dikecam.


Sita akaun, Bersatu kemuka permohonan kebenaran bagi semakan kehakiman

Bersatu mencabar tindakan Suruhanjaya Pencegahan Rasuah Malaysia (SPRM) menyita dua akaun banknya dengan membuat permohonan kebenaran bagi semakan kehakiman.

Permohonan itu difailkan semalam melalui firma guaman Tetuan Chetan Jethwani & Co, ia antara lain perintah untuk membatalkan keputusan SPRM yang mengeluarkan perintah penyitaaan ke atas akaun Ambank dan CIMB miliknya mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA).

Setiausaha Kerja BERSATU, Kapten (B) Datuk Muhammad Suhaimi Yahya, dinamakan sebagai pemohon mewakili Bersatu dalam permohonan itu.

Parti itu juga memohon perintah supaya SPRM menyerahkan Perintah Penyitaan Salah yang sehingga kini masih tidak pernah diserahkan kepadanya walaupun diminta berkali-kali, yang didakwa mencabul hak pemilikan harta parti berkenaan.

Turut dimohon, satu perintah supaya SPRM membebaskan keseluruhan akaun banknya daripada sebarang kekangan dan pembekuan dan selanjutnya perintah supaya CIMB Islamic Bank Bhd dan AmBank (M) Berhad membebaskan akaun berkenaan.

Selain itu, parti berkenaan memohon perisytiharan bahawa SPRM tidak boleh melanjutkan kekangan ke atas akaunnya selepas tamat tempoh 90 hari, dengan menyalahgunakan kuasa di bawah Seksyen 50 AMLATFPUAA bagi pengeluaran ‘Perintah Penyitaan Salah’ selama sembilan bulan.

Permohonan parti terbabit menamakan Peguam Negara, Tan Sri Idrus Harun; Ketua Pesuruhjaya SPRM Tan Sri Azam Baki; Pengarah Bahagian Pencegahan Pengubahan Wang Haram SPRM, Datuk Mohamad Zamri Zainul Abidin; dan Pengarah Kanan Bahagian Perundangan dan Pendakwaan SPRM, Datuk Faridz Gohim Abdullah selaku responden pertama hingga keempat.

Turut dinamakan sebagai responden ialah 15 pegawai SPRM yang menjalankan siasatan dan melaksanakan perintah penyitaan akaun berkenaan.

Bersatu mendakwa, pada 19 April lalu, akaun CIMB dan Ambank miliknya disita tanpa membuat serahan perintah mengikut Seksyen 50(1) AMLATFPUAA 2001.

Ia mendakwa, SPRM membuat kenyataan media pada 20 April lalu bahawa kedua-dua akaun disita pada 11 April lalu sedangkan suruhanjaya itu tidak pernah memaklumkan sedemikian pada tarikh terbabit (11 April).

Parti itu berkata, kenyataan media itu jelas menunjukkan perbuatan berniat jahat menggunakan media untuk melindungi bahawa Perintah Pembekuan Salah sudah pun lupus.

Dakwanya lagi, SPRM membekukan kesemua akaun miliknya secara salah berdasarkan tuduhan palsu, tohmahan dan fitnah jahat secara bersekongkol dengan pemimpin kerajaan untuk menimbulkan kebencian dan kemarahan orang awam terhadap presiden parti, Tan Sri Muhyiddin Yassin.

Dalam perkembangan berkaitan, BERSATU hari ini berjaya mendapat kebenaran daripada Mahkamah Tinggi untuk memulakan prosiding semakan kehakiman bagi mencabar keputusan SPRM membekukan akaun banknya dan perintah larangan perjalanan oleh Jabatan Imigresen terhadap Muhyiddin.


Cuti Ahad dan Isnin jika PN bentuk Kerajaan Pusat selepas 19 November

Perikatan Nasional (PN) akan memberi cuti umum pada Ahad dan Isnin sekiranya berjaya membentuk Kerajaan Persekutuan selepas Pilihan Raya Umum Ke-15 (PRU-15) pada Sabtu, 19 November ini.

Mengumumkan demikian malam ini (6 November 2022), Pengerusi PN Tan Sri Muhyiddin Yassin pemberian cuti itu adalah tambahan kepada ratusan lagi tawaran yang disediakan Perikatan Nasional dalam manifesto “Prihatin, Bersih dan Stabil: Malaysia Gemilang” atau PN BEST yang merangkumi 12 tunjang utama, 30 pendekatan dan 234 tawaran.

“Saya tahu keinginan rakyat untuk mengundi amat tinggi. Ini termasuk pengundi luar yang terpaksa mengundi di kampung halaman ataupun di lain daripada tempat tinggal mereka.

“Jadi saya nak umumkan jika Perikatan Nasional menang dalam pilihan raya 19 November nanti kita akan isytiharkan cuti umum pada hari Ahad bagi negeri Kedah, Kelantan, Terengganu dan Johor, dan Isnin bagi negeri-negeri lain.

“Ini akan membolehkan pengundi luar keluar mengundi tanpa perlu memohon cuti pada Ahad ataupun Isnin yang akan datang ini,” katanya ketika melancarkan manifesto PN BEST, di Shah Alam, malam tadi.

Muhyiddin yang juga bekas Perdana Menteri dan Presiden Bersatu berkata Perikatan Nasional akan membentuk sebuah kerajaan yang prihatin, bersih dan stabil bagi menjamin kemakmuran berterusan dan membina Malaysia yang inklusif dan gemilang, jika menang pada 19 November ini.

Secara keseluruhan tawaran itu digubal bagi mempertahankan keluhuran Perlembagaan, menjunjung Islam sebagai agama Persekutuan dan melindungi hak semua kaum.

“Bagi umat Islam, Perikatan Nasional akan membina sebuah masyarakat dan pemerintahan yang terlaksana di dalamnya nilai-nilai hidup Islam menuju keredaan Allah,” katanya.

Sehubungan itu, Muhyiddin berkata Perikatan Nasional menggarapkan perkara ini melalui 12 Tunjang dan 30 Pendekatan dengan 234 Tawaran di dalam manifestonya.

Beliau berkata Perikatan Nasional juga berikrar bahawa semua inisiatif Bajet 2023, termasuk bantuan kewangan rakyat dan penjawat awam, akan dikekalkan dan ditambahbaik untuk semua lapisan masyarakat.

Secara ringkas beliau menjelaskan terdapat 50 Tawaran Utama Perikatan Nasional, antaranya memberi tumpuan kepada:

i) Ekonomi yang rancak termasuk melalui tabung khas galakan pelaburan RM5 bilion dan 1 juta peluang pekerjaan berpendapatan tinggi.

ii) Rakyat yang sejahtera termasuk mewujudkan one stop centre MyPrihatin untuk semua penyampaian bantuan rakyat, memperkenalkan Kad Prihatin Nasional untuk akses perkhidmatan kesihatan, menyediakan perkhidmatan bas dan pusat penjagaan percuma bagi kumpulan miskin dan miskin tegar, serta skim khas bagi pekerja gig, nelayan dan pekebun kecil.

iii) Tadbir urus yang kukuh termasuk dengan melarang sumbangan dana politik dari luar negara, memperkasa pelan antirasuah nasional dan sistem perundangan dan kehakiman syariah serta menubuhkan badan bertindak bencana alam dan perubahan iklim

iv) Pendidikan yang inklusif termasuk akses internet laju dalam bilik darjah dan bilik guru, dana khas bagi sekolah tahfiz dan agama rakyat serta RM2.5 bilion peruntukan penyelenggaraan sekolah.

v) Bumiputera, Orang Asli dan semua kaum yang sejahtera termasuk melalui pemerkasaan agenda pembangunan Bumiputera dan mempertahankan hak semua kaum serta pembangunan sosioekonomi Orang Asli dan golongan minoriti yang menyeluruh.

vi) Merapatkan jurang pembangunan Sabah dan Sarawak termasuk menyegerakan pelaksanaan Perjanjian Malaysia 1963 serta penubuhan universiti awam baharu di Sabah dan Sarawak

vii) Belia peneraju termasuk dengan melantik senator dalam kalangan belia dan beiawanis, diskaun 25% bayaran balik pinjaman PTPTN untuk graduan kelas kedua atas dan skim perumahan mikro belia mampu sewa.

viii) Kumpulan rentan yang dilindungi termasuk menubuhkan Jabatan warga emas, dananita-wanita bangkit berniaga dan program latihan OKU lepasan sekolah.

ix) Generasi FELDA yang diperhebat termasuk menawarkan Wawasan Felda Baharu bagi menjamin masa hadapan generasi muda di kawasan rancangan FELDA.

Muhyiddin berkata sebagai bukti komitmen Perikatan Nasional terhadap pelakansaaan tawaran-tawaran ini, sebuah Jawatankuasa Khas yang dianggotai ahli pakar akan dibentuk bagi memantau segala pelaksanaan inisiatif dan program yang terkandung di dalam Tawaran PN BEST.

“Kami juga memberi jaminan bahawa semua inisiatif Bajet 2023, termasuk bantuan kepada rakyat dan penjawat awam akan dilaksanakan oleh Perikatan Nasional,” katanya.


Ada beberapa nama lagi bakal dipecat UMNO, dakwa Annuar

UMNO bakal memecat beberapa lagi individu dalam parti itu yang dianggap sebagai musuh politik, dedah Tan Sri Annuar Musa.

Ketua UMNO Bahagian Ketereh itu mendakwa penyingkiran Datuk Seri Tajuddin Abdul Rahman sebagai Ahli Majlis Tertinggi (MT) yang dibuat Presiden, Datuk Seri Ahmad Zahid Hamidi hanya langkah awal kerana akan ada lagi beberapa nama yang bakal menerima nasib sama.

“…pemecatan demi pemecatan berlaku dan difahamkan ada lagi beberapa nama yang sudah dicap sebagai musuh politik, bakal dipecat. Roda politik terus berputar,” katanya menerusi satu hantaran di Facebooknya pada Jumaat.

Tempat kosong Tajuddin selepas disingkir disusuli dengan lantikan terbaharu, Isham Jalil yang dikenali sebagai budak suruhan Datuk Seri Najib Razak.

Tajuddin juga sebelum ini yang memegang jawatan Pengarah Pilihan Raya UMNO juga dipecat Zahid.

Bekas Setiausaha Agung Barisan Nasional (BN) yang juga dipecat Zahid sebelum ini berkata tindakan menyingkirkan Ahli MT sebelum berakhir penggal bakal membawa perpecahan dalaman parti dan menimbulkan krisis sesama sendiri.

“Meskipun ada peruntukan bagi Presiden memecat Ahli MT yang dilantik Presiden, namun tindakan itu tidak membawa kebaikan malah jarang dilakukan oleh mana-mana Presiden UMNO.

“Di bawah Tun M (Dr Mahathir Mohamad), terdapat Menteri, Timbalan Menteri dan MT yg menentang beliau secara terbuka, namun tiada sesiapa digugurkan hanya kerana tidak menyokong Presiden,” ujarnya.

Untuk rekod, Annuar disingkir pada Januari lalu selepas dilihat bertentangan pendirian dengan Zahid.

UMNO mengadakan Mesyuarat MT malam ini dan akan membuat ketetapan muktamad berhubung pendirian pilihan raya umum ke-15 (PRU-15), ia berkemungkinan juga memberi tekanan berterusan terhadap Perdana Menteri (PM) Datuk Seri Ismail Sabri Yaakob.


900 ribu orang sudah terima dos kedua, 1.5 juta terima dos pertama, kata Adham

Setakta semalam, suntikan vaksin dos kedua sudah disuntik kepada kira-kira 905,271 individu sementara 1,578,225 individu pula sudah menerima suntikan dos pertama, kata kata Menteri Kesihatan Datuk Seri Dr Adham Baba.

Jelasnya, keseluruhan individu yang sudah menjalani suntikan kali pertama dan kedua adalah 2,483,496 orang setakat semalam menerusi Program Imunisasi COVID-19 Kebangsaan yang dilaksanakan oleh kerajaan ketika ini.Dr Adham berkata lima negeri yang lengkap menerima kedua-dua dos tertinggi ialah Selangor dengan 122,007 dos diikuti Sarawak (91,667), Kuala Lumpur (89,194), Johor (82,492) dan Perak (75,311).

Setakat semalam, 44.70 peratus atau 10,850,160 individu telah mendaftar untuk menerima suntikan vaksin dengan Selangor terus mencatat jumlah pendaftaran tertinggi sebanyak 2,843,697 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih.


Duit Bantuan Prihatin Rakyat dibayar mulai 7 Mei

Fasa kedua Bantuan Prihatin Rakyat (BPR) akan dibayar secara berperingkat-peringkat bermula 7 hingga 12 Mei ini membabitkan peruntukan sebanyak RM2.75 bilion.

Menteri Kewangan, Datuk Seri Tengku Zafrul Abdul Aziz berkata, jumlah kali ini meningkat berikutan penambahbaikan kadar bayaran kepada 3.7 juta isi rumah iaitu 1.0 juta warga emas (bujang/tiada pasangan) dan 3.8 juta individu bujang.

“Jika dahulunya penerima dari kategori isi rumah menerima RM300 dan penerima bujang menerima RM150, kini pembayaran kepada penerima adalah di antara RM150 hingga RM600, berdasarkan kelayakan setiap penerima.

“Semakan status kelulusan BPR boleh dibuat mulai 7 Mei 2021 melalui pautan https://bpr.hasil.gov.my,” katanya dalam kenyataan hari ini.

Katanya, pembayaran bagi penerima yang tidak mempunyai akaun bank, termasuk di Sabah dan Sarawak akan dilakukan melalui cawangan bank Simpanan Nasional pada 17 Mei.

Tengku Zafrul juga mengumumkan permohonan rayuan bagi BPR akan dibuka mulai 15 hingga 30 Jun 2021.

“Dengan adanya proses rayuan ini, sebahagian daripada mereka yang telah ditolak permohonannya masih diberi peluang untuk mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri Malaysia,” katanya.

Katanya, jumlah bantuan kewangan yang telah disalurkan kepada hampir 8.4 juta penerima BPR menerusi fasa satu dan dua adalah sebanyak RM4.68 bilion.


Sarawak, Kelantan ke Fasa Empat PPN

Kerajaan bersetuju Sarawak dan Kelantan, beralih ke Fasa Empat Pelan Pemulihan Negara (PPN) Isnin ini, 3 Januari 2022, kata Menteri Kanan Pertahanan Datuk Seri Hishammuddin Hussein.

Dalam kenyataan hari ini, beliau berkata keputusan itu dibuat setelah mengambil kira penilaian risiko semasa yang dilaksanakan Kementerian Kesihatan (KKM) dan Majlis Keselamatan Negara (MKN).

Susulan peralihan di kedua-dua negeri berkenaan dari Fasa Tiga sebelum ini, ia bermakna seluruh negara kini berada di Fasa Empat PPN, lapor Bernama.

“Saya mengucapkan setinggi-tinggi penghargaan dan tahniah kepada semua pihak khususnya Kerajaan Negeri yang bertungkus-lumus mengurus situasi pandemik di negeri masing-masing terutama demi memenuhi nilai ambang yang ditetapkan di bawah PPN,” katanya.

Hishammuddin bagaimanapun mengingatkan orang ramai agar tidak berasa terlalu selesa, memandangkan Covid-19 masih merupakan satu ancaman kepada keselamatan dan kesihatan terutama dengan penularan varian Omicron.

“Saya ingin memaklumkan SOP bagi negeri-negeri yang memasuki Fasa Empat PPN adalah sama dengan sebelum ini,” katanya.

“Pakai pelitup muka, amal penjarakan fizikal, dapatkan dos penggalak sekiranya layak, lakukan ujian pengesanan Covid-19 secara berkala dan amalkan TRIIS (Ujian, Laporan, Asingkan, Maklumkan, Cari). dengan sebaik mungkin.

Hishammuddin turut mengambil kesempatan mengucapkan Selamat Tahun Baharu 2022 kepada seluruh rakyat Malaysia.

“Tahun 2021 sarat dengan ujian dan cabaran namun alhamdulillah kita telah dapat laluinya bersama-sama. Marilah kita doakan, semoga tahun 2022 menjadi tahun yang lebih bermakna buat diri, keluarga dan negara. InsyaAllah,” katanya.


Muktamar PAS lulus usul perpaduan Melayu, tolak kerjasama dengan PH

Muktamar Tahunan PAS Pusat ke-68 bertema Malaysia Sejahtera hari ini melabuh tirai dengan meluluskan 13 usul termasuk penyatuan parti politik dan pertubuhan Melayu-Islam pada Pilihan Raya Umum Ke-15 (PRU15).

Usul yang dikemukakan oleh Dewan Ulama PAS Pusat itu bertujuan mengembalikan kuasa parti-parti politik teras Melayu-Islam dalam pilihan raya berkenaan termasuk meneruskan kerjasama dengan UMNO melalui platform Muafakat Nasional (MN) untuk memastikan situasi satu lawan satu pada PRU15.

Semasa sesi perbahasan usul itu di Kompleks PAS Kedah di Simpang Empat dekat Alor Setar, perwakilan Dewan Ulama PAS Pusat Roslan Md Isa berkata PAS perlu menyatukan parti-parti politik teras Melayu supaya tidak terjadi perpecahan undi.

“Strategi satu lawan satu juga diperlukan bagi mengelak pertembungan parti politik teras Melayu Islam, kita juga menolak sebarang kerjasama politik dengan Pakatan Harapan dan juga khemah besar,” katanya.

Ketika menyokong usul itu, perwakilan dari Taiping Mahjube Hanafi berkata kepimpinan PAS perlu mengeluarkan surat jemputan kepada pemimpin tertinggi UMNO untuk mengadakan rundingan agar sasaran satu lawan satu pada PRU15 dapat direalisasikan.

“Saya percaya undi UMNO adalah penting untuk kita wujudkan politik Melayu Islam di negara ini. Walaupun Presiden UMNO ada menyebut jangan terhegeh-hegeh nak bersama PAS tetapi kita kena lihat juga hubungan PAS dengan UMNO dalam kalangan ahli akar umbi begitu mesra umpama kepala kereta api dengan gerabak,” katanya.

Turut diluluskan usul berkaitan PAS perlu menerajui gerakan Islam bagi penyatuan ummah merentasi sempadan negara dan benua yang dibahaskan oleh perwakilan Dewan Pemuda PAS Pusat Mohd Hanif Jamaluddin.

Mewakili dewan itu, Mohd Hanif berkata cadangan tersebut dikemukakan susulan krisis dan cabaran dunia politik semasa yang semakin hebat sejak kebelakangan ini dan pelantikan Presiden PAS Tan Sri Abdul Hadi Awang selaku Utusan Khas Perdana Menteri ke Timur Tengah seharusnya dimanfaatkan.

Kedua-dua usul diluluskan bersama lima usul lain yang dibahaskan pada muktamar itu manakala enam lagi diterima tanpa dibahaskan.

Antaranya (usul yang diterima tanpa dibahas) mewujudkan akta mengawal tindakan provokasi biadap terhadap agama dan membentuk Jawatankuasa Khas PAS Pusat untuk memantau tugas Ahli Parlimen serta Ahli Dewan Undangan Negeri daripada parti itu.

Muktamar ditangguhkan ke suatu tarikh pada tahun depan yang akan ditetapkan kelak dan Kelantan dipilih sebagai tuan rumah bagi muktamar seterusnya. – Bernama


Bekas PM Jepun terlibat dalam insiden tembakan, dikejarkan ke hospital

Bekas Perdana Menteri Jepun, Shinzo Abe dilaporkan terlibat dalam satu insiden tembakan semasa menghadiri program parti politik hari ini.

Menurut laporan, Abe dikejarkan ke hospital selepas berlaku insiden tembakan dan difahamkan mengalami kecederaan parah.

Saksi mendakwa mendengar bunyi tembakan ketika Abe berucap pada kempen pemilihan Parlimen di Nara.

Menurut agensi penyiaran awam Jepun NHK, seorang suspek telah ditahan di lokasi kejadian.

Abe, 67, dilaporkan berada dalam keadaan tidak sedarkan diri, dengan tiada tanda vital dikesan setelah jantungnya terhenti


Tak buka Parlimen bising sudah buka pun masih bising, pembangkang nak apa?

Permintaan pembangkang yang mendesak sidang Parlimen sudah ditunaikan, perlu tunggu beberapa hari sahaja lagi menjelang pintu pagar dibuka dan Ahli-Ahli Parlimen (MP) boleh masuk ke dalam Dewan Rakyat.

Namun, semakin hampir sidang 26 Julai setiap hari blok pembangkang, Pakatan Harapan meluahkan rasa tidak puas hati dengan mendakwa mereka tidak dibenarkan berbahas dan bertanya soalan, ia dakwaan yang menyimpang jauh sama sekali.

Jelas, Perdana Menteri Tan Sri Muhyiddin Yassin selaku Ketua Majlis membuka seluas-luas pintu kepada blok pembangkang untuk berbahas dan bertanya soalan semasa sidang khas nanti.

Sepatutnya mereka bersedia dengan soalan-soalan yang ingin dikemukakan dan bukan setiap hari mengeluarkan kenyataan yang seolah-olah cuba mencari kesalahan orang lain untuk tujuan politik, sekurang-kurangnya lontarkan cadangan yang bernas untuk membantu kerajaan ke arah usaha untuk keluar daripada krisis Covid-19 ini.

Dakwaan kononnya tidak diberikan peluang untuk berbahas sudah disangkal Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan, pembangkang beria-ria mendakwa sidang khas ini hanya olok-olok.

Begitu lah sikap pembangkang, mencari setiap ruang dan peluang untuk menimbulkan syak wasangka buruk terhadap kerajaan. Dalam keadaan Parlimen sudah mahu dibuka, pelbagai helah dan tuduhan terhadap kerajaan dilontar semata-mata mencari modal politik.

Menurut Takiyuddin, tiga agenda utama akan dibincangkan semasa sidang khas nanti, ianya berhubung Proklamasi Darurat, isu berkait pilihan raya kecil (PRK) Gerik dan PRK Bogaya di Sabah serta penerangan menteri-menteri berkaitan dengan Darurat dan Covid-19.

Tiga agenda ini menjadi teras kepada sidang khas kali ini dan menurut Takiyuddin setiap MP boleh menggunakan ruang yang ada untuk bertanya dan berbahas.

Bagaimanapun, adakah blok pembangkang sudah bersedia dengan soalan mereka atau lebih sekadar mahu menjerit-jerit dalam Dewan Rakyat sahaja nanti? Bukan rakyat tidak nampak sikap MP sebelah sana, apabila setiap kali sesi perbahasan sebelum ini ada sahaja karenah menjengkelkan ditunjukkan mereka.

Lebih baik sekiranya semasa sidang khas ini berlangsung, semua MP berbahas sebagai seorang pemimpin yang matang dan berhujah dengan fakta bagi mencari jalan untuk membawa negara keluar daripada krisis ini.

Pembangkang sepatutnya menjadikan platform sidang khas ini untuk membuktikan mereka berwibawa untuk membantu rakyat, bukan hanya tahu bersorak di luar kerajaan gagal walhal di negeri sendiri yang ditadbir pembangkang juga gagal.

Sekarang bukan masa menunding jari pihak mana yang gagal, rakyat pun sudah muak dengan permainan ahli-ahli politik yang rakus kuasa dan bercita-cita besar untuk menjadi Perdana Menteri disamping membuat perjanjian belakang tabir dengan dahulunya musuh politik mereka hanya kerana tamak kuasa.

Rakyat tidak bodoh, ketika keadaan ekonomi tidak menentu seluruh dunia dan ramai kehidupan rakyat terjejas, tetapi masih ada pihak yang cuba mengambil kesempatan dengan menggunakan sentimen tersebut untuk memastikan matlamat peribadi mereka tercapai.

Begitu lah sempitnya pemikiran blok pembangkang, dikaca mata mereka hanya nampak matlamat peribadi. Jadi, tidak hairan lah apabila rakyat di sesetengah kawasan Parlimen merungut bantuan bakul makanan yang tidak diberikan kepada orang ramai walhal peruntukan RM300 ribu sudah disediakan.

Sampaikan terpaksa warganet membuat kempen berkongsi nombor telefon MP di kawasan supaya menghubungi terus wakil rakyat mereka sekiranya tidak mendapat bantuan.

Ketua Pembangkang, Datuk Seri Anwar Ibrahim pun tidak kurang hebatnya, ketika semua MP sedang sibuk mengagihkan bantuan bakul makanan tiba-tiba beliau boleh berkongsi sedang berkebun di rumah di Kuala Lumpur.

Kasihan pengundi Port Dickson yang setiap hari merindui cikgu kepada Presiden UMNO, Datuk Seri Ahmad Zahid Hamidi yang dikatakan menjadi ikon sepanjang zaman dalam arena politiknya.

Mungkin kereta Jaguar perlu disimpan secara baik-baik, dikilat dan dibasuh dengan teliti, calon PM lah katakan.


Akta tangani pembaziran makanan antara tumpuan Parlimen hari ini

Keperluan mewujudkan akta bagi menangani isu pembaziran makanan yang berleluasa di dalam negara antara topik yang dijangka menjadi tumpuan di Dewan Rakyat hari ini.

Menurut Aturan Urusan Mesyuarat di laman sesawang Parlimen, persoalan itu diajukan Che Alias Hamid (PAS-Kemaman) kepada Menteri Perumahan dan Kerajaan Tempatan yang ingin tahu sama ada kementerian itu berhasrat mewujudkan akta berkenaan, semasa sesi Pertanyaan Bagi Jawab Lisan.

Anthony Loke (PH-Seremban) pula meminta Menteri Pengangkutan menyatakan sama ada Lapangan Terbang Pulau Tioman baharu yang dicadangkan oleh sebuah syarikat swasta telah mendapat kelulusan dasar daripada kerajaan dan apakah projek tersebut berdaya saing serta memenuhi kriteria kelestarian alam sekitar.

Selain itu, Datuk Seri Rohani Abdul Karim (GPS-Batang Lupar) meminta Menteri Perpaduan Negara menyatakan bagaimanakah semangat bipartisan dapat dipupuk dan diamalkan dalam kalangan pemimpin negara berbilang fahaman.

Datuk Dr Shahruddin Md Salleh (Pejuang-Sri Gading) pula dijangka meminta Menteri Sumber Manusia menyatakan apakah solusi kementerian berkenaan dalam mengurangkan kadar pengangguran negara seperti paras prapandemik COVID-19 pada kadar 3.5 peratus.

Selesai sesi tersebut, persidangan Dewan Rakyat diteruskan dengan menyambung semula sesi perbahasan Rang Undang-undang Kastam (Pindaan) 2022.

Sidang Dewan Rakyat kali ini yang bermula pada 18 Julai lepas berlangsung selama 12 hari hingga Khamis (4 Ogos) ini. – Bernama


PAS khianat MN bukan UMNO, Tok Mat anggap tidak boleh diselamatkan

Timbalan Presiden UMNO Datuk Seri Mohamad Hasan tidak melihat kerjasama dengan PAS dalam Muafakat Nasional (MN) boleh diselamatkan lagi dan menganggapnya sudah sampai ke penghujung.

Mohamad atau Tok Mat itu mendakwa PAS yang mengkhianati kerjasama dalam MN dan bukannya UMNO kerana bersikap tidak menepati janji apabila tetap memilih Perikatan Nasional (BN) walaupun pada awalnya sudah diberikan tawaran.

“Sebenarnya kita tidak pernah pun tinggalkan mereka. Mereka yang tinggalkan MN. Mereka yang sekejap begitu, sekejap begini.

“Di Melaka, kita ajak bersama dalam satu pasukan dengan syarat mereka guna lambang mereka sendiri. Tetapi mereka tak nak. Mereka nak dengan PN. Tak apalah, kita tak ada masalah.

“Tetapi kemudiannya, mereka pula kata kita yang khianat. Itu yang pelik. UMNO tak pernah khianati MN,” katanya dipetik laporan Utusan Malaysia.

Menurutnya lagi, hubungan UMNO dengan PAS tidak boleh diselamatkan lagi dan hanya menunggu masa untuk berakhir sahaja lagi, ia ekoran tindak tanduk PAS sendiri yang tidak ikhlas

“Itu sebabnya bila orang tanya saya pasal MN, saya kata MN ini sudah sampai kepada surah akhir kita. Cuma, sama ada nak khatam sahaja atau tidak.

Kalau nak khatam, khatamlah. Kalau tidak, kita sambung baca lagi,” katanya lagi.

Mohamad berkata rakyat perlu menilai sebaiknya parti mana yang mengkhianati kerjasama itu dan ia semestinya bukan UMNO.

“Semua itu adalah perkara yang boleh dirundingkan. Tak timbul soal UMNO meninggalkan atau mengkhianati MN. UMNO tetap UMNO.

“Pun begitu, saya mesti tegas dan bersuara. Cakap-cakap yang mereka lontarkan seolah-olah UMNO yang mengkhianati MN. Itu sama sekali tidak benar.

“Kami tak pernah kata kami dah tinggalkan MN. Yang UMNO kata, kalau hendak kembali ke dalam MN, baliklah sorang-sorang. Janganlah bawa bini muda balik ke rumah bini tua pula. Kita tak terima bini muda kan?,”ujarnya.

Dalam perkembangan sama, beliau berharap PAS lebih menunjukkan kesungguhan, keseriusan dan konsistensi dalam pendirian selain menunaikan janji-janji.

“Tinggalkan PN, sebab dah janji kita akan bersama dengan MN seperti dalam beberapa mesyuarat MN.

“Tapi, seperti yang semua dapat lihat, akhirnya PAS menyertai PN. Kita tak marah pun. Itu hak dan pilihan mereka. Cuma, itulah penyebabnya MN ini tergelincir, sebab PAS menyertai PN,” ujarnya lagi.


Tidak boleh ada satu kumpulan kecil hendak PRU kita buat PRU: PM

Keputusan untuk membubarkan Parlimen dan mengadakan Pilihan Raya Umum Ke-15 (PRU-15) perlu dibincang secara teliti dan tidak boleh diadakan secara terburu-buru, kata Datuk Seri Ismail Sabri Yaakob.

Perdana Menteri berkata walaupun Barisan Nasional (BN) menang bergaya di Johor namun ia bukan faktor yang akan menentukan PRU perlu disegerakan.

“Keputusan mengadakan PRU akan dibuat selepas melihat pelbagai faktor, termasuklah persediaan parti serta perbincangan dengan pimpinan parti.

“Sebab itu, saya katakan setiap keputusan kita akan bincang dalam parti. Tidak boleh (hanya kerana) ada satu kumpulan kecil hendak PRU (lalu) kita buat PRU,” katanya dipetik laporan Berita Harian dalam satu majlis di Bera, semalam.

Jelasnya lagi, pelbagai aspek dan faktor perlu diteliti terlebih dahulu sebelum PRU-15 boleh diadakan, ia memandangkan negara masih berdepan cabaran Covid-19 dan keadaan ekonomi yang masih belum pulih sepenuhnya.

“Kita tunggu masa sesuai (dan) parti sudah boleh berbincang dan apabila kita rasa sudah bersedia, maka bolehlah diadakan PRU-15,” katanya lagi.

Terdahulu, laungan ‘bubar Parlimen’ dalam kalangan penyokong BN bergema susulan kemenangan pada Pilihan Raya Negeri (PRN) Johor 12 Mac.

Menurut Ismail Sabri yang juga Naib Presiden UMNO lagi, kerajaan juga perlu mendapat perkenan Yang di-Pertuan Agong untuk membubarkan Parlimen dan mengadakan PRU.

“Ini (bubar Parlimen untuk adakan PRU-15) satu perkara yang susah. Jadi parti akan bincang serta buat keputusan dan selepas itu mungkin beberapa perkara lain perlu dibuat.

“Ia ada prosedurnya. Bukan setakat kita sahaja tetapi dari segi prosedurnya, saya perlu menghadap Yang di-Pertuan Agong untuk memberi nasihat dan kalau diperkenan baru boleh diadakan pilihan raya,” terangnya lagi.

Untuk rekod, Ismail Sabri  mendapat sokongan 114 Ahli Parlimen (MP) untuk dilantik menjadi PM, tetapi daripada jumlah itu hanya 42 MP terdiri daripada gabungan UMNO/Barisan Nasional (BN).

Sementara selebihnya daripada beberapa parti komponen lain yang berada dalam Perikatan Nasional (PN), antaranya Bersatu, PAS, GPS dan beberapa sokongan MP Bebas lain.


MP PN fail usul tergempar, bincang kunjungan Anwar ke Arab Saudi

Kunjungan Perdana Menteri, Datuk Seri Anwar Ibrahim ke Arab Saudi baru-baru ini yang dikatakan ‘lawatan rasmi negara’ menjadi semakin menarik apabila Ahli Parlimen Perikatan Nasional (PN) memfailkan usul tergempar di Dewan Rakyat, hari ini (27 Mac 2023).

Ahli Parlimen PN Machang, Wan Ahmad Fayhsal Wan Ahmad Kamal memfailkan usuldi Dewan Rakyat bagi membincangkan lawatan yang dianggap memalukan itu.

Pada sidang media di Parlimen hari ini, beliau mendakwa Anwar gagal menghadiri pertemuan yang dijadualkan dengan Putera Mahkota Mohammed bin Salaman yang juga Perdana Menteri Arab Saudi.

Menurut Wan Ahmad Fayhsal, cara Anwar menangani urusan dalam lawatan itu memberi impak kepada hubungan dua hala yang boleh menjejaskan kuota haji bagi umat Islam Malaysia, serta penjualan produk minyak sawit, yang merupakan penyumbang utama kepada Perbendaharaan.

Beliau juga berharap Anwar akan menghadiri sidang Parlimen yang dijadualkan di Dewan Rakyat, esok, supaya soalan pembangkang dapat dijawab secara langsung.

“Kami akan berada di sana. Kami tidak akan lari. Kami tidak akan membuat laporan polis,” kata Wan Ahmad Fayhsal.

Beliau merujuk kepada perjanjian dua hala yang telah dipersetujui oleh kedua-dua kerajaan pada Mac 2021 ketika Tan Sri Muhyiddin Yassin menjadi Perdana Menteri di mana Malaysia diperuntukkan 10,000 kuota tambahan untuk haji, dan tambahan eksport 500,000 metrik tan minyak sawit kepada Arab Saudi bernilai RM1 bilion.

Anwar memulakan lawatan rasmi tiga harinya ke Arab Saudi pada 22 Mac lalu ditemani isterinya Datin Seri Dr Wan Azizah Wan Ismail; Menteri Luar, Datuk Seri Zambry Abdul Kadir dan Menteri Komunikasi dan Digital, Fahmi Fadzil.

Agensi berita nasional Bernama melaporkan Anwar dijadual mengadakan pertemuan dengan Raja Arab Saudi, Raja Salman bin Abdulaziz Al-Saud dan Putera Mahkota Mohammed di Istana Al Salam.

Terdahulu, Wan Ahmad Fayhsal turut menganggap lawatan Anwar itu adalah satu “blunder” atau kesilapan besar diplomasi antara Malaysia dan Arab Saudi.

Ketua Jawatankuasa Hal Ehwal Antarabangsa Ahli-Ahli Parlimen Perikatan Nasional (PN) itu juga mengingatkan bahawa Arab Saudi sebelum kerajaan Pakatan Harapan-Barisan Nasional (PH-BN) memerintah adalah sekutu utama Malaysia dalam politik antarabangsa.

Beliau juga meminta penyokong kerajaan belajar daripada lawatan bekas Perdana Menteri, Tan Sri Muhyiddin Yassin ketika beliau melawat Arab Saudi pada 2021.

Muhyiddin turut diberi penghormatan untuk masuk ke dalam Kaabah sepertimana Perdana Menteri Malaysia sebelum-sebelum ini,” katanya sambil menjelaskan apa yang dilakukan Muhyiddin itulah yang dinamakan ‘Lawatan Rasmi Negara’ yang mengeratkan lagi hubungan dan menambahkan manfaat antara kedua-dua negara.


Parlimen bersidang Isnin, Dewan Rakyat akan pilih pengganti Azalina

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual merasmikan pembukaan Mesyuarat Pertama Penggal Kelima Parlimen ke-14 pada Isnin, yang kedua di bawah kerajaan pimpinan Perdana Menteri Datuk Seri Ismail Sabri Yaakob.

Usaha pemulihan negara menuju fasa endemik selain fokus kestabilan politik menerusi hasrat kerajaan membentangkan Rang Undang-Undang Anti Lompat Parti, dijangka antara tumpuan persidangan selama 16 hari hingga 24 Mac itu, menurut laporan Bernama.

Mesyuarat kali ini juga, sekali lagi dijangka diisi dengan proses pemilihan Timbalan Yang Dipertua Dewan Rakyat yang baharu, bagi menggantikan Datuk Seri Azalina Othman Said yang meletak jawatan pada 23 Ogos 2021.

Mengesahkan perkara itu kepada Bernama, Timbalan Yang Dipertua Dewan Rakyat Datuk Mohd Rashid Hasnon berkata proses pemilihan Timbalan Yang Dipertua Dewan Rakyat baharu telah dimasukkan dalam Aturan Urusan Mesyuara kali ini.

“Sudah pasti akan ada (usul) untuk memilih Timbalan Yang Dipertua Dewan Rakyat kerana buat masa ini hanya saya seorang Timbalan (Yang Dipertua) jadi kita memerlukan seorang lagi (Timbalan Yang Dipertua),” katanya ketika dihubungi hari ini.

Pada Mesyuarat Kedua Penggal Keempat Parlimen ke-14 yang lepas, Azalina melepaskan jawatan itu, bagaimanapun beliau tetap menggalas tanggungjawab sebagai Timbalan Yang Dipertua Dewan Rakyat sementara, sepanjang tempoh persidangan itu berlangsung.

Ketika persidangan pada 25 Okt, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kepada Dewan Rakyat pemilihan Timbalan Yang Dipertua Dewan Rakyat ditangguhkan ke persidangan akan datang.

Menurut Wan Junaidi, usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguhkan bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan ahli Dewan Rakyat.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, selain pembentangan usul Menjunjung Kasih dan Perbahasan Titah Diraja, ahli-ahli Dewan Rakyat akan mengambil bahagian dalam perbahasan usul itu selama empat hari mulai 7 Mac.

Seterusnya, sidang Parlimen diteruskan dengan sesi jawapan oleh menteri berkaitan pada 14 hingga 17 Mac, menurut takwim itu.

Takwim itu turut menyenaraikan sesi pembentangan rang undang-undang dan urusan kerajaan yang lain akan berlangsung pada empat hari terakhir persidangan bermula 21 Mac.

Sementara itu, Mesyuarat Dewan Negara turut akan dirasmikan serentak dengan Dewan Rakyat dan persidangan akan berlangsung selama sembilan hari bermula 21 Mac.

Dalam pada itu, sebagai usaha berterusan meminimumkan risiko jangkitan Covid-19 di Parlimen, Yang Dipertua Dewan Rakyat Datuk Azhar Azizan Harun berkata prosedur operasi standard (SOP) bagi persidangan Parlimen, kekal seperti sebelum ini.

Beliau berkata Ahli Parlimen dan petugas diwajibkan menjalani ujian Reverse Transcription-Polymerase Chain Reaction (RT-PCR) tiga hari sebelum persidangan berlangsung selain penghadang lutsinar di tempat Ahli Parlimen sebagai langkah menetapkan penjarakan fizikal akan terus dipasang.

“Saringan Covid-19 yang dijalankan dua hari bermula Khamis (24 Feb) di bangunan Parlimen, mengesan 146 kes positif daripada 1,474 petugas Parlimen, wakil media dan Ahli Parlimen yang disaring,” katanya.

Bagaimanapun, Azhar memaklumkan seramai 183 Ahli Parlimen tidak hadir bagi menjalani saringan RT-PCR di Parlimen, sebaliknya menjalani saringan kendiri (atas kapasiti sendiri) dan Dewan Rakyat akan mendapatkan keputusan saringan mereka sebelum persidangan.

Yang Dipertua Dewan Rakyat itu berkata tiada had jumlah Ahli Parlimen di dalam dewan persidangan pada satu-satu masa ditetapkan, namun mereka dinasihatkan melakukan penggiliran.


Pengumuman Istana Negara mengenai pelantikan Datuk Seri Ismail Sabri Yaakob sebagai PM Ke-9

Adalah dimaklumkan bahawa KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah berkenan berangkat menghadiri dan mempengerusikan Perbincangan Khas Raja-Raja Melayu di Istana Negara, hari ini.

Pada sesi Perbincangan Khas ini, yang berlangsung selama dua jam setengah bermula pada jam 2.30 petang, Seri Paduka Baginda telah berkenan mewasalkan kepada Duli-Duli Yang Maha Mulia Raja-Raja Melayu proses pencalonan bakal Perdana Menteri baharu, susulan daripada peletakan jawatan Yang Berhormat Tan Sri Mahiaddin bin Md. Yasin pada 16 Ogos 2021 lalu.

Proses ini adalah lanjutan daripada titah Seri Paduka Baginda semasa sesi menghadap bersama ketua-ketua dan wakil-wakil parti-parti politik utama negara pada 17 Ogos 2021 di mana kesemua 220 Ahli-ahli Dewan Rakyat adalah diminta untuk menyatakan nama seorang ahli Dewan Rakyat yang diberikan kepercayaan oleh Ahli-ahli Dewan Rakyat tersebut untuk menjadi Perdana Menteri menerusi surat akuan (statutory declaration).

Pencalonan bakal Perdana Menteri menerusi surat-surat akuan tersebut adalah dengan tujuan untuk membantu Seri Paduka Baginda membuat keputusan bagi melantik seorang ahli Dewan Rakyat yang pada hemat Baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Istana Negara telah menerima pencalonan nama-nama bakal Perdana Menteri daripada 220 Ahli-ahli Dewan Rakyat, masing-masing menerusi surat akuan (statutory declaration) pada 18 Ogos 2021 lalu.

Dari surat-surat akuan tersebut seramai 114 Ahli Dewan Rakyat telah mencalonkan Yang Berhormat Dato’ Sri Ismail Sabri bin Yaakob (Ahli Parlimen Bera), jumlah majoriti yang mencukupi untuk membentuk Kerajaan. Susulan itu, Seri Paduka Baginda telah berkenan menerima menghadap 114 Ahli Dewan Rakyat semalam, 19 Ogos 2021, untuk mengesahkan kepercayaan mereka ke atas ahli Dewan Rakyat yang telah dicalonkan untuk dilantik sebagai Perdana Menteri.

Sehubungan dengan itu dan selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Yang Berhormat Dato’ Sri Ismail Sabri bin Yaakob (Ahli Parlimen Bera) sebagai Perdana Menteri Malaysia ke-9. Proses seterusnya ialah lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri yang dijadualkan pada 21 Ogos 2021 (Sabtu), jam 2.30 petang, di lstana Negara.

Seri Paduka Baginda menzahirkan pandangan dengan pelantikan Perdana Menteri ini, maka Kerajaan perlu meneruskan usaha-usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini.

Seri Paduka Baginda menzahirkan harapan agar dengan pelantikan Perdana Menteri baharu ini, kemelut politik dapat diakhiri dengan segera dan kesemua Ahli-ahli Dewan Rakyat dapat mengenepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara.

Seri Paduka Baginda mengulangi pandangan bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19. Ahli-ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

Seri Paduka Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab Baginda selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

Duli-Duli Yang Maha Mulia Raja-Raja Melayu turut menyokong pendirian Seri Paduka Baginda kepada pembentukan Kerajaan yang stabil dengan secepat mungkin berikutan peletakan jawatan Perdana Menteri dengan melakukan penelitian dan pemerhatian yang lebih mendalam menerusi surat akuan dan pengesahan melalui sesi menghadap secara fizikal dan maya dengan setiap Ahli Dewan Rakyat.

Seri Paduka Baginda turut menyeru seluruh rakyat agar terus bertenang dan bersama Baginda mendoakan agar negara sentiasa berada di bawah lindungan Allah Subhana Watala, dijauhi dari sebarang musibah dan wabak COVID-19 dapat dibendung serta diakhiri dengan segera.

Dato’ Indera Ahmad Fadil Shamsuddin
Datuk Pengelola Bijaya Diraja Istana Negara


Shahidan tak peduli, akan dedah rahsia Zahid lepas raya

Pengerusi Kelab Ahli Parlimen Backbenchers Perikatan Nasional (PNBBC), Datuk Seri Shahidan Kassim tetap dengan pendirian untuk mendedahkan rahsia yang menunjukkan pemimpin UMNO menyokong Presiden PKR, Datuk Seri Anwar Ibrahim.

“Saya akan dedah gerakan sokong Anwar selepas raya nanti kerana perbuatan tersebut melanggar keputusan MT (Majlis Tertinggi)

“(Jika) langgar keputusan parti kena ambil tindakan disiplin,” kata Ahli Parlimen Arau itu hari ini.

Pada 24 April lalu, Presiden UMNO, Datuk Seri Ahmad Zahid Hamidi memecat Shahidan daripada jawatan Pengerusi Badan Perhubungan UMNO Perlis, dan digantikan oleh Menteri Besar, Datuk Seri Azlan Man.

Susulan itu, Shahidan yang dipercayai marah dengan tindakan Zahid, mengadakan sidang media pada malam hari yang sama dan memberitahu beliau akan mendedahkan beberapa rahsia disimpannya selepas sambutan Aidilfitri ini.

Pada sidang media itu Shahidan mendakwa beliau mengetahui banyak perkara di dalam UMNO tetapi tidak mendedahkannya demi menjaga keharmonian parti serta aib pemimpin.

“UMNO adalah parti yang kuat. Jadi saya tak mahu parti yang kuat ini diperkotak-katikkan mana-mana pihak. Sebab itu saya tak mau cerita apa-apa yang boleh merugikan UMNO. Lepas raya ni pun kalau pemilihan diputuskan dibuat pada Jun saya akan simpan rahsia itu.

“Semua yang saya tahu ini saya akan tulis dalam tesis saya. Saya buat PhD. Tesis tak boleh dipertikai sebab kita akan uji kenyataan… kita akan melihat perkembangan selanjutnya dalam UMNO,” kata Shahidan.

Pada sidang media itu juga Shahidan berkata, Majlis Tertinggi (MT) UMNO perlu mengambil tindakan disiplin terhadap ahli yang melanggar peraturan.

“Siapa yang langgar peraturan parti kena ambil disiplin.. contohnya ungkapan no Anwar, no DAP, no PKR… tapi kita dapati ada satu surat yang ditulis oleh Presiden (Zahid) kepada Agong dan disaksikan Najib (Datuk Seri Najib Razak).

“Dan surat itu semua kita diam sebab nak jaga hubungan harmoni politik… tapi saya terpaksa timbulkan balik mengenai surat itu… sebenarnya ini sudah melanggar arahan parti… kalau kata no Anwar tiba-tiba ada surat menyokong Anwar?…,” katanya.


Tanam ganja: Penyanyi nasyid tak mengaku salah

Penyanyi nasyid, Yasin Sulaiman, hari ini didakwa mengikut Seksyen 39B dan Seksyen 6B Akta Dadah Berbahaya kerana memiliki dan menanam pokok ganja di kediamannya di sebuah kondominium di Kota Damansara di sini, baru-baru ini.

Dia yang berusia 47 tahun, memakai baju-T hitam tiba di Kompleks Mahkamah Petaling Jaya kira-kira jam 10 pagi diiringi anggota polis, untuk proses pendakwaan.

Yasin yang berdepan pertuduhan atas kesalahan menanam 17 pokok ganja di kediamannya juga sempat memberitahu media, meminta Presiden Ikatan Demokratik Malaysia (Muda), Syed Saddiq Syed Abdul Rahman mengusahakan agar ganja perubatan diluluskan di Parlimen.

“Sampaikan salam kepada YB Syed Sadiq, minta dia segerakan kelulusan kanabis untuk perubatan di Parlimen,” pesannya kepada wartawan ketika tiba di kompleks mahkamah itu.

Yasin bagaimanapun mengaku tidak bersalah terhadap kedua-dua pertuduhan itu.

Semalam, Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata penyanyi terbabit akan didakwa atas dua pertuduhan mengikut Seksyen 39B dan 6B Akta Dadah Berbahaya 1952.

Media sebelum ini melaporkan, kegiatan penyanyi nasyid yang juga komposer muzik menanam pokok ganja terbongkar selepas kediamannya diserbu polis.

Dalam serbuan pada 5.30 petang, polis menemui 17 pokok dalam pasu disyaki ganja di salah sebuah bilik, balkoni rumah dan dalam almari baju.

Mohamad Fakhrudin sebelum ini dilaporkan berkata, polis turut menemui dua plastik berisi ketulan mampat daun kering disyaki ganja seberat 214 gram, cecair pemusnah serangga, alat pengukur kandungan PH air, alat penyukat suhu, lampu, alat menyiram tanaman dan alat pengudaraan.

Siasatan polis mendapati, pokok ganja yang ditemui itu adalah untuk kegunaannya sendiri.

Tahun lalu Syed Saddiq meminta Kementerian Kesihatan (KKM) menjelaskan pendirian kerajaan mengenai penggunaan hem atau ganja perubatan sebagai ubat alternatif kepada pesakit.

Menurutnya, perkara itu telah dilaksanakan di banyak negara dan diiktiraf oleh komuniti perubatan antarabangsa.

Bagaimanapun, Menteri Kesihatan Khairy Jamaluddin dalam jawapannya berkata produk mengandungi ganja yang digunakan untuk tujuan perubatan boleh diimport dan digunakan di Malaysia jika mematuhi keperluan undang-undang.


Ketua Pemuda UMNO sedia halang program Ziarah Gereja dianjur NGO bawah KBS

Program Ziarah Gereja yang dianjurkan sebuah pertubuhan bukan kerajaan (NGO) yang bernaung bawa Kementerian Belia Dan Sukan (KBS) wajar disekat, kata Dr Muhamad Akmal Salleh.

Ketua Pemuda UMNO yang baharu itu berkata ia menjadi satu kesalahan sekiranya orang bukan Islam menyebarkan kepercayaan mereka kepada orang Islam, ia susulan kontroversi program yang dianjurkan oleh Impact Malaysia baru-baru ini.

Jelas Akmal, selaras dengan Artikel 11 Fasal 4 Perlembagaan Persekutuan, ia membenarkan negeri-negeri mengawal atau menyekat pengembangan apa-apa doktrin atau kepercayaan agama dalam kalangan orang yang menganuti agama Islam.

Seksyen-seksyen kesalahan jenayah dalam Enakmen Ugama Bukan Islam (Kawalan Pengembangan Di Kalangan Orang Islam) 1988 Selangor adalah terjemahan prinsip di atas dalam Negeri Selangor.

“Dalam erti kata lain adalah menjadi kesalahan jika orang bukan Islam menyebarkan fahaman kepercayaan orang bukan Islam kepada orang Islam,” katanya dalam satu kenyataan di hantaran Facebook.

Beliau juga mendesak agensi berkaitan agama Islam dalam Negeri Selangor untuk segera mengambil tindakan sewajarnya dengan kuasa yang diberikan dalam undang-undang untuk menghalang program ini diteruskan jika pihak penganjur berdegil dalam perkara ini.

“Jika desakan ini tidak diendahkan, maka kami bukan sahaja tidak teragak-agak untuk turun dan menghalang sendiri program ini dijalankan malah kami akan mengambil tindakan menyaman pihak penganjur dan pihak agensi berkaitan Kerajaan kerana cuai dalam melaksanakan tanggungjawabnya,” ujarnya lagi.

Beliau mengulangi desakannya dengan memohon tindakan segera diambil.

Baru-baru ini, tular di media sosial menunjukkan sebuah pertubuhan bukan kerajaan, Impact Malaysia menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Program NGO yang bernaung di bawah agensi pembangunan di bawah kawal selia KBS itu menjemput belia khususnya bukan Kristian untuk terlibat bersama dengan matlamat untuk memberi pendedahan tentang persamaan dan perbezaan agama menerusi aktiviti lawatan dan kesukarelawan.


Ronnie Liu mohon tamatkan keahlian DAP, luah rasa tak puas hati

Pemimpin DAP, Ronnie Liu memohon untuk berhenti daripada parti tersebut selepas 41 tahun bersama, ia ekoran beberapa keputusan yang dilihat melanggar prinsip awal parti itu.

Menurut laporan sebuah portal, Liu yang juga Ahli Jawatankuasa Eksekutif Pusat DAP menghantar surat kepada Setiausaha Agung parti, Anthony Loke untuk menamatkan keahliannya bersama DAP berkuat kuasa mulai 24 Jun.

“Saya melibatkan diri dalam perjuangan DAP semenjak di peringkat sekolah menengah dan telah menjadi ahli DAP sejak 1982.

“Namun selepas 41 tahun bersama DAP, banyak perkara telah berlaku dan ada yang di luar jangkaan saya. Dengan itu saya memohon untuk menamatkan keahlian saya bersama DAP,” katanya dalam surat itu menurut laporan FMT.

Beliau turut mengucapkan terima kasih mengucapkan jutaan terima kasih kepada kepimpinan DAP atas segala peluang dan keyakinan diberikan kepadanya.

“Semoga DAP terus maju dan sentiasa memegang prinsip sosialisme demokratik dan konsep perjuangan ‘Malaysia untuk rakyat Malaysia’,” katanya.

Sepanjang penglibatannya dalam politik, Liu pernah menjadi Ahli Dewan Undangan Negeri (ADUN) Pandamaran dari 2008 hingga 2013 sebelum berpindah dan memenangi kerusi Dewan Undangan Negeri (DUN) Sungai Pelek di Selangor pada 2018 hingga sekarang.

Beliau juga dilantik sebagai Exco Kerajaan Tempatan, Kajian dan Penyelidikan Selangor.

Pada September lalu, Liu berkongsi rasa tidak puas hati terhadap pindaan perlembagaan parti yang membenarkan wakil rakyat tidak mengikut keputusan parti dalam isu asas akan kehilangan keahlian secara automatik.

Beliau berkata keputusan itu menunjukkan DAP mungkin tidak lagi demokratik, sambil menambah hanya Jabatan Pendaftar Pertubuhan (RoS) boleh menyelamatkan parti itu daripada “menjadi entiti yang tidak demokratik”.

Liu juga menggesa UMNOsupaya melupakan pertelingkahan masa lalu dengan DAP dan bekerjasama demi negara.

Ini berlaku selepas Pemuda UMNO, semasa Perhimpunan Agung awal bulan ini, menuntut permohonan maaf daripada DAP atas tuduhan yang dilemparkan kepada parti itu ketika mereka seteru politik.

“Biarkan yang lalu menjadi yang lalu. Sekarang kita sama-sama rakan kongsi dalam kerajaan perpaduan, mesti ada perpaduan dalam kalangan pemimpin parti dan akar umbi,” katanya.